TH UMUM 3.1 PERATUS AGIHAN KEUNTUNGAN BAGI 2022

KUALA LUMPUR: Lembaga Tabung Haji (TH) hari ini mengumumkan agihan keuntungan 3.1 peratus selepas zakat bagi tahun kewangan 2022.

Menteri di Jabatan Perdana Menteri (Hal Ehwal Agama) Datuk Mohd Na’im Mokhtar ketika mengumumkan perkara itu berkata agihan keuntungan berkenaan melibatkan jumlah sebanyak RM2.65 bilion dan akan memberi manfaat kepada lebih 8.7 juta pendeposit TH.

Beliau turut mengumumkan TH mencatatkan pendapatan kasar RM3.8 bilion bagi tahun 2022 berbanding RM3.72 bilion pada tahun 2021.

“Agihan keuntungan ini adalah kompetitif mengambil kira antara lainnya kadar agihan bagi tahun 2022 adalah lebih tinggi daripada purata kadar deposit tetap perbankan Islam bagi tempoh 12 bulan, iaitu 2.34 peratus, dan zakat telah dilunaskan bagi pihak pendeposit,” katanya pada sidang media di sini hari ini.

Turut hadir Pengerusi TH Tan Sri Azman Mokhtar dan Pengarah Urusan Kumpulan yang juga Ketua Pegawai Eksekutif TH Datuk Seri Amrin Awaluddin dan Pengarah Eksekutif Kewangan Kumpulan TH Mustakim Mohamad.

Menurut Mohd Na’im, pengiraan agihan keuntungan tahun 2022 adalah berdasarkan purata baki minimum bulanan yang disimpan sepanjang tahun iaitu sebagaimana pengiraan tahun-tahun sebelum ini.

“Agihan ini telah ditolak zakat berjumlah RM97 juta yang dilunaskan kepada semua Majlis-majlis Agama Islam Negeri bagi pihak pendeposit TH.

“Para pendeposit tidak perlu lagi membayar zakat ke atas wang simpanan serta agihan keuntungan yang diterima. Sehingga kini, TH telah melunaskan zakat  berjumlah RM1.27 bilion,” katanya.

Beliau berkata pendeposit TH boleh memeriksa keuntungan yang dikreditkan ke akaun masing-masing bermula 12 tengah hari esok, menerusi platform THiJARI, kaunter TH, kaunter Bank Islam dan Bank Rakyat dan saluran elektronik bank rakan strategik TH iaitu Bank Islam, Bank Rakyat, Maybank Islamic, CIMB Islamic dan AmBank Islamic.

Sementara itu Mustakim berkata kadar agihan keuntungan TH tahun 2022 adalah sama dengan tahun 2021 iaitu 3.1 peratus namun ada peningkatan tujuh peratus daripada jumlah agihan keuntungan iaitu RM2.65 bilion pada tahun 2022 berbanding RM2.46 bilion pada tahun sebelumnya.

Mustakim berkata kenaikan jumlah agihan keuntungan itu adalah disebabkan peningkatan simpanan dalam akaun pendeposit TH. — AlHijrah Online


KENYATAAN SUHAKAM BERKENAAN ISU TRANSGENDER MENYIMPANG DARIPADA AJARAN ISLAM – AHMAD MARZUK

KUALA LUMPUR: Kenyataan Pesuruhjaya Suruhanjaya Hak Asasi Manusia Malaysia (SUHAKAM), Datuk Seri Mohd Hishamudin Yunus yang mengatakan bahawa isu transgender adalah satu “medical condition” yang tidak dapat dirawat dan akan membelenggu seseorang itu seumur hidup adalah sangat mengecewakan.

Timbalan Menteri di Jabatan Perdana Menteri (Hal Ehwal Agama) Ahmad Marzuk Shaary berkata dakwaan itu juga jelas menyimpang daripada fakta sebenar dan juga ajaran Islam.

“Hujah bahawa kita tidak boleh menidakkan hak asasi seseorang itu semata-mata kerana dia dilahirkan sebagai transgender yang mempunyai “jiwa” yang bertentangan dengan fitrahnya sangat sukar untuk diterima akal. “Jiwa” yang bertentangan dengan fitrah perlu diuruskan supaya ia tidak merosakkan diri dan masyarakat.

“Kalaulah semua perkara boleh dilakukan dengan menggunakan hujah “jiwa”, nescaya huru-hara dan kucar-kacirlah dunia kerana kita perlu meraikan segala jenis benda haram yang menjadi kecenderungan manusia,” katanya dalam kenyataan hari ini.

Sementara itu, berhubung isu mencari penyelidik untuk mengkaji berkenaan jantina ketiga yang disiarkan di Facebook SUHAKAM bertarikh 14 Jun 2021 sebelum ini, Ahmad Marzuk berkata Jabatan Kemajuan Islam Malaysia (JAKIM) telah menghantar emel rasmi kepada SUHAKAM bagi memohon penjelasan mengenai justifikasi cadangan penyelidikan yang akan dijalankan.

Ujarnya setakat ini SUHAKAM masih belum memberikan sebarang jawapan terhadap perkara itu.

“JAKIM berhak menerima penjelasan daripada SUHAKAM sementelah sudah menjadi tugas dan peranan JAKIM untuk menangani sesuatu isu yang menimbulkan keresahan dalam kalangan umat Islam di negara ini.

“Lagi pula, kita tidak mahu data-data yang dikumpulkan disalah guna untuk memberi gambaran realiti sosial yang salah, memandangkan matlamat kajian secara jelas adalah berat sebelah, iaitu ke arah memberi pengiktirafan kepada jantina ketiga,” katanya.

Dalam pada itu Ahmad Marzuk menegaskan adalah lebih baik untuk SUHAKAM menggunakan peruntukan yang diberikan oleh kerajaan bagi mengkaji isu yang lebih relevan dengan situasi pandemik yang mendesak, terutamanya yang berkaitan dengan isu-isu hak asasi golongan rentan, wanita dan kanak-kanak.

Katanya memperbanyak kajian yang memberi manfaat kepada golongan ini adalah lebih utama daripada pergi kepada isu-isu yang menjadi bantahan majoriti rakyat.

“Baru-baru ini, Jabatan Agama Islam Wilayah Persekutuan (JAWI) telah bekerjasama dengan Kementerian Pembangunan Wanita, Keluarga dan Masyarakat telah menjadikan masjid sebagai pusat transit mangsa keganasan rumah tangga.

“Kita percaya lebih banyak data dan kajian yang diperlukan daripada semua pihak dalam mencari solusi terbaik bagi menyelesaikan kes mangsa-mangsa keganasan rumah tangga, khususnya yang berlaku ketika Perintah Kawalan Pergerakan (PKP),” katanya.

Beliau memohon agar SUHAKAM jujur dalam menentukan kajian yang lebih penting dalam merealisasikan hak asasi manusia di Malaysia selain menghormati Perlembagaan Persekutuan dan aspirasi rakyat majoriti Islam yang berpegang teguh dengan agama dan nilai moral. — AlHijrah Online


305 penduduk Palestin maut dalam 410 hari

GAZA CITY – Kementerian Kesihatan
Palestin di Gaza berkata, seramai 305 penduduk Palestin maut sejak tercetusnya
bantahan besar-besaran ‘Great March of Return’ di sepanjang pagar sempadan pada
30 Mac tahun lalu.

Daripada jumlah tersebut, seramai
59 kanak-kanak, 10 wanita dan seorang warga emas terbunuh akibat terkena
tembakan peluru hidup dilepaskan tentera Israel, manakala 17,335 lagi mengalami
kecederaan.

Kementerian turut mengesahkan
tiga paramedik Palestin terkorban ketika bertugas di sepanjang pagar sempadan
Gaza-Israel.

Sinar Harian yang memetik laporan
agensi berita menyebutkan protes ‘Great March of Return’ bertujuan menuntut hak
untuk pulang ke kampung halaman dan tanah yang dirampas oleh rejim Zionis pada
1948.

Ia juga bertujuan meningkatkan
tekanan kepada Israel supaya melonggarkan sekatan dan kepungan yang dikenakan
ke atas Gaza sejak 12 tahun lalu.


Malaysia mahu buka pejabat kedutaan di Palestin

KUALA LUMPUR – Malaysia kini bercadang membuka kedutaannya
di Palestin bagi mengukuhkan lagi hubungan diplomatik dengan republik Islam
itu.

Menteri Luar, Datuk Saifuddin Abdullah berkata, pihaknya
sedang mengumpul maklumat berkenaan cadangan menubuhkan kedutaan pertama negara
ini di Ramallah, pusat pentadbiran negara Palestin seperti Emiriah Arab Bersatu
yang sudah mempunyai pejabat diplomatik di sana.

“Cadangan penubuhan pejabat kedutaan Malaysia di Palestin adalah pendekatan yang dilihat munasabah memandangkan isu Palestin adalah sangat penting bagi negara kita.”

“Dalam hal ini, pihak Kementerian Luar Negeri telah
memulakan usaha mengumpul maklumat-maklumat penting berhubung cadangan ini
serta mendapatkan pandangan serta pengalaman daripada pihak-pihak yang
mempunyai pejabat atau wakil di Palestin itu sendiri,”katanya.

Saifudin berkata demikian dalam jawapan bertulis kepada
Datuk Seri Anwar Ibrahim (PH-Port Dickson) yang bertanyakan mengenai cadangan
menubuhkan kedutaan di negara itu sebagai penyataan tegas terhadap komitmen
Malaysia untuk terus mengiktiraf kewujudan Palestin.

Ketika ini, Malaysia hanya mentauliahkan Duta Besar di
Kaherah, Mesir untuk urusan berkaitan dengan negara Palestin itu sendiri.

Ramallah terletak di Tebing Barat dan merupakan kawasan yang
masih dikira sebagai wilayah diduduki regim Zionis Israel yang menghadkan
hubungan negara lain dengan Palestin.

Saifuddin yang juga Ahli Parlimen Indera Mahkota turut
menyatakan Malaysia akan terus memberi komitmen menyokong perjuangan rakyat
Palestin dalam konflik antara mereka dan Israel. – Sinar Harian


KERAJAAN LAKSANA PELBAGAI PROGRAM IMARAHKAN ISLAM

KUALA LUMPUR: Dalam usaha mengimarahkan Islam di Malaysia, kerajaan di bawah Jabatan Perdana Menteri (Hal Ehwal Agama) telah melaksanakan pelbagai program untuk terus menyemai rasa cinta kepada agama Islam.

Menteri di Jabatan Perdana Menteri (Hal Ehwal Agama) Senator Idris Ahmad berkata antara yang telah dilaksanakan termasuklah Kelas Pengajian Takmir secara dalam talian dan bersemuka di seluruh negara.

“Selain itu turut dilaksanakan, program Tafaqquh Fiddin Guru Takmir secara dalam talian dan bersemuka di seluruh negara; khidmat sokongan kekeluargaan “Family Careline” secara dalam talian dan bersemuka di masjid; dan pusat perlindungan sementara di masjid bagi kes di bawah Akta Keganasan Rumahtangga,” katanya pada Waktu Pertanyaan Menteri persidangan Dewan Rakyat pada Selasa.

Beliau menjawab soalan Abdul Latiff Abdul Rahman (Pas-Kuala Krai) yang ingin tahu usaha mengimarahkan lagi Islam di Malaysia serta menjaga kebajikan imam dan guru takmir di seluruh negara.

Senator Idris berkata, kerajaan juga telah meluluskan penambahan kuota guru takmir seramai 1,000 orang bagi tahun 2022 untuk memperluaskan lagi fungsi pendidikan agama Islam dan peranan para guru.

Sementara itu beliau juga memaklumkan kerajaan sentiasa cakna dan ambil berat terhadap kebajikan para imam dan guru takmir.

Antara inisiatif yang telah dilaksanakan bagi menjaga kebajikan mereka ialah caruman sebanyak RM232.80 setahun menerusi Program Skim Keselamatan Sosial Pekerjaan Sendiri (SPS) lindung Perkeso bagi imam, bilal, siak, dan guru takmir bermula Mac 2021.

“Turut dilaksanakan bayaran khas sebanyak RM500 secara one-off kepada imam, bilal, siak dan guru takmir, serta musa’adah kepada mereka yang ditimpa musibah di bawah Kluster Masjid atau Surau dengan jumlah keseluruhan RM261,000 dan Kluster Bencana dengan jumlah keseluruhan RM633,200,” katanya.

Tambah Senator Idirs kerajaan juga telah memberikan bayaran penuh elaun guru takmir sebanyak RM900 sebulan dalam tempoh PKP bermula Mac 2020. – AlHijrah Online


SITI BAINUN DERA BELLA SETIAP HARI – SAKSI

KUALA LUMPUR: Mahkamah Sesyen hari ini diberitahu bahawa pengasas Rumah Bonda, Siti Bainun Ahd Razali telah mendera remaja perempuan sindrom down yang dikenali sebagai Bella,  setiap hari selama hampir empat bulan.

Yasmin Nahar Mahmood, 18, penghuni Rumah Bonda, berkata kejadian itu berlaku pada setiap malam sejak Mac 2021 hingga 24 Jun 2021.

“Saya dan Aida (penghuni rumah itu) turut diarahkan oleh Siti Bainun untuk memukul Bella,” katanya ketika pemeriksaan balas oleh peguam Farhan Maaruf yang mewakili Siti Bainun pada perbicaraan kesnya yang didakwa mengabai dan menganiaya remaja berumur 13 tahun itu.

Menceritakan sikap Bella sewaktu beliau kali pertama berjumpa remaja itu, Yasmin berkata pada mulanya Bella seorang periang dan suka bercakap tetapi dia berubah sikap apabila ternampak Siti Bainun.

“Bella takut sangat dengan Siti Bainun, sampaikan hendak keluar bilik pun dia takut-takut. Kena tengok kiri kanan,” kata Yasmin.

Saksi pendakwaan kelima itu bagaimanapun tidak bersetuju dengan cadangan Farhan bahawa beliau senasib dengan Bella.

Disoal peguam itu mengapa saksi tersebut tidak keluar dari Rumah Bonda, Yasmin menjawab: “Sebab Siti Bainun tidak bagi”.

Sementara itu, Yasmin memberitahu mahkamah bahawa terdapat juga penghuni lain yang didera oleh Siti Bainun selain Bella, yang dikenali sebagai ‘Kakak Hidayah’.

Saksi itu mendedahkan perkara tersebut selepas tidak bersetuju dengan cadangan Farhan bahawa tiada kejadian seumpama Bella yang terjadi pada penghuni Rumah Bonda lain mahupun anak angkat kepada pengasas rumah kebajikan itu.

Disoal Farhan, apa yang Siti Bainun lakukan kepada Kakak Hidayah, saksi itu menjawab: “Bila Kakak Hidayah tidak mendengar arahan Siti Bainun, Siti Bainun tidak membenarkan Kakak Hidayah memegang, melihat dan menyusukan anaknya”.

Yasmin juga tidak bersetuju dengan cadangan peguam itu bahawa beliau inginkan layanan seperti puteri apabila tinggal di Rumah Bonda.

Menurut Yasmin, beliau perlu menjaga dan mengemas rumah kebajikan itu selain ditugaskan untuk mengemas tempat tidur dan mengurut Siti Bainun serta menyusun baju-baju pengasas rumah kebajikan tersebut.

Semasa disoal sama ada saksi itu menyayangi Siti Bainun, Yasmin menjawab: “Sayang”.

Bagaimanapun, Yasmin bersetuju dengan cadangan peguam terbabit bahawa perasaan sayang itu semakin berkurangan.

Siti Bainun, 30, mengaku tidak bersalah atas dua pertuduhan iaitu mengabai dan menganiaya remaja perempuan itu sehingga menyebabkan mangsa mengalami kecederaan fizikal serta emosi.

Dia didakwa melakukan perbuatan di sebuah kondominium di Wangsa Maju, di sini antara Februari dan Jun 2021.

Pertuduhan mengikut Seksyen 31(1)(a) Akta Kanak-kanak 2001 yang membawa hukuman maksimum penjara 20 tahun atau denda RM50,000 atau kedua-duanya, jika sabit kesalahan.

Perbicaraan di hadapan Hakim Izralizam Sanusi bersambung hari ini.–AlHijrah Online


JBPM RAI INDIVIDU, MEDIA PADA ISTIADAT PENGANUGERAHAN PINGAT KEBESARAN

PUTRAJAYA: Presiden Kongres Kesatuan Pekerja-Pekerja Dalam Perkhidmatan Awam (CUEPACS), Adnan Mat mendahului senarai penerima pingat kebesaran pada majlis Penganugerahan Pingat Kebesaran Jabatan Bomba dan Penyelamat Malaysia (JPBM).

Adnan satu-satunya individu menerima Pingat Ketua Pengarah Bomba (PKP) untuk istiadat penganugerahan bagi 2019 itu.

Selain PKP, JBPM turut menganugerahkan Pingat Jasa Bomba (PJB), Pingat Setia Bomba (PSB) dan Pingat Cemerlang Bomba (PCB).

Pingat disampaikan Ketua Pengarah JBPM, Datuk Seri Mohammad Hamdan Wahid.

77 individu dianugerahkan PCB terdiri daripada pegawai daripada pelbagai bahagian yang telah memberikan sumbang bakti kepada kelangsungan jabatan selama dalam perkhidmatan.

16 pengamal media cetak dan elektronik turut menerima PCB pada sesi kali ini, termasuk Ketua Jabatan Berita dan Ehwal Semasa TV AlHijrah, Ardi Herman Mohd Mardzi.

“Terima kasih TV AlHijrah kerana sering menyumbang dalam usaha menaikkan imej korporat Jabatan Bomba dan Penyelamat Malaysia.”

Turut menerima anugerah PCB, wakil media dari Utusan Malaysia, The Star, Astro Awani, Sinar Harian, BERNAMA, BERNAMA TV dan China Press.

Turut tersenarai, wakil dari NSTP, Berita Harian, Sin Chew Daily, TV3 dan RTM.

Ini menjadikan jumlah keseluruhan penerima pada istiadat ini adalah seramai 109. — AlHijrah Online


TIGA PENDAKI SESAT DITEMUI KELETIHAN

ALOR SETAR: Aktiviti tiga sahabat mendaki Gunung Keriang bertukar tragedi apabila mereka tersesat dan gagal mencari jalan keluar untuk turun dari gunung terbabit.

Mereka dikatakan mendaki gunung setinggi 217.92 meter itu kira-kira jam 6 pagi semalam untuk menikmati keindahan pemandangan sawah padi.

Menurut Ketua Penguasa Kanan Bomba, Balai Bomba Dan Penyelamat (BBP) Zon Alor Setar, Wan Mohd Hamizi Wan Mohd Zin, Pusat Gerakan Operasi (PGO) menerima panggilan kecemasan melalui talian MERS 999 pada jam 5 petang memaklumkan tiga lelaki terkandas di gunung tersebut.

Sejurus kemudian seramai lapan anggota dari pasukan Bomba Elit Multi Skills Team (MUST) bersama malim gunung dan anggota polis menggerakkan operasi mencari dan menyelamat (SAR).

Katanya, kesemua mangsa ditemukan dalam keadaan keletihan di Puncak Gunung pada jam 11.30 malam.

Wan Mohd Hamizi memaklumkan, operasi membawa turun mangsa dilakukan dengan berhati-hati bagi mengelak berlaku kecederaan ekoran suasana gelap dan batuan licin.

Katanya, kesemua mangsa berjaya dibawa turun pada pukul 3.30 pagi tadi dan dihantar ke Hospital Sultanah Bahiyah (HSB) untuk pemeriksaan kesihatan.

Sementara itu, Ketua Polis Daerah Kota Setar, Asisten Komisioner Ahmad Shukri Mat Akhir menasihati orang awam yang ingin melakukan aktiviti mendaki supaya memaklumkan kepada pihak berkuasa dan mendaki bersama malim gunung yang berpengalaman bagi mengelak sebarang kejadian tidak diingini berlaku.

Gunung Keriang yang merupakan merupakan gunung batu kapur purba setinggi 217.92 meter menjadi tarikan orang awam kerana terletak di tengah-tengah kawasan sawah padi. –AlHijrah Online


171 PELAJAR TERIMA TAJAAN SKIM PEMBIAYAAN HAFIZ 2023

PUTRAJAYA: Seramai 171 pelajar dipilih menerima tajaan program Skim Pembiayaan Hafiz (SPH) bagi tahun 2023.

Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar berkata melalui skim itu kerajaan memperuntukkan sejumlah RM2,951,929.00 untuk membantu para pelajar huffaz menyambung pengajian ke peringkat yang lebih tinggi.

“Harapan saya agar semua pelajar yang mendapat tajaan SPH ini dapat meneruskan kecemerlangan sepanjang mengikuti pengajian, selaras dengan falsafah dan semangat ‘hayy ‘alal falah’ yang sentiasa lestari dalam jiwa dan minda umat Islam.

“Doa saya semua pelajar dapat meneruskan kecemerlangan sepanjang mengikuti pengajian dan seterusnya mencurahkan khidmat bakti kepada agama dan negara apabila tamat belajar nanti,” katanya hari ini.

SPH pada tahun ini adalah terdiri daripada  3 orang pelajar sarjana, 130 orang pelajar ijazah sarjana muda dalam negara dan 38 pelajar ijazah sarjana muda di luar negara.

Insentif yang diberikan ini adalah sebagai galakan dan penghargaan kepada para huffaz untuk melanjutkan pelajaran dalam pelbagai bidang. — AlHijrah Online


PENONTON DILANGGAR KERETA LUMBA TERBABAS MENINGGAL DUNIA

IPOH: Seorang penonton yang dilanggar sebuah kereta lumba yang terbabas semasa Pertandingan “CCT Battle of Champion” di Litar Dato’ Sagor, Kampung Gajah, 75km dari sini  meninggal dunia ketika menerima rawatan di Hospital Changkat Melintang , Lambor Kanan pada Sabtu.

Ketua Polis Perak Datuk Seri Mohd Yusri Hassan Basri berkata mangsa lelaki berusia 32 tahun itu disahkan meninggal dunia ketika dirawat di wad kecemasan hospital berkenaan pada pukul 5 petang.

“Hasil bedah siasat dijalankan mendapati mangsa yang juga pengusaha bengkel kenderaan di Kamunting meninggal dunia disebabkan kecederaan di kepala dan pendarahan di bahagian paru-paru.

“Siasatan sedang dijalankan dan kes diklasifikasikan sebagai mati mengejut,” katanya dalam satu kenyataan.

Beliau berkata ketika kejadian pada pukul 3.30 petang itu, terdapat 12 kereta Proton Satria sedang beraksi dalam perlumbaan lima pusingan bagi kategori 1,800cc  sebelum dua daripadanya bergesel lalu sebuah daripadanya  terbabas ke kanan laluan litar dan melanggar salah seorang penonton yang berada di atas kawasan berumput.

Menurutnya, mangsa yang cedera parah telah diberikan rawatan segera oleh pegawai perubatan yang berada di kawasan litar perlumbaan sebelum dikejarkan ke hospital berkenaan untuk rawatan lanjut.  — AlHijrah Online


POLIS BURU DUA LELAKI BERSENJATAKAN PARANG SAMUN KLINIK PERGIGIAN

KUALA LUMPUR: Polis memburu dua lelaki kerana disyaki terlibat menyamun sebuah klinik pergigian di Bandar Seri Putra, Bangi, dekat sini, petang semalam.

Ketua Polis Daerah Kajang ACP Mohd Zaid Hassan berkata pihaknya menerima satu laporan mengenai kejadian selain satu video tular berkaitan klinik berkenaan yang memaparkan dua lelaki memakai topi keledar bersenjatakan parang telah masuk dan merompak kakitangan serta pelanggan di premis itu.

“Suspek telah mengambil sebuah Macbook, dua telefon bimbit, wang tunai hampir RM2,000 dan seutas rantai emas.

“Dalam kejadian ini, kesemua mangsa yang berada di dalam premis itu tidak mengalami sebarang kecederaan,” katanya dalam kenyataan malam tadi.

Mohd Zaid berkata kes disiasat di bawah Seksyen 395/397 Kanun Keseksaan kerana merompak secara berkumpulan dengan menggunakan senjata.

Beliau meminta orang awam yang mempunyai maklumat mengenai kejadian menghubungi mana-mana balai polis berhampiran atau berhubung terus dengan Pegawai Penyiasat Insp Mohd Raziman Rasid di talian 019-4565502 bagi membantu siasatan.–AlHijrah Online


Kempen Beli Produk Muslim: Pastikan barangan mencukupi

KUALA LUMPUR – Semua peniaga diseru memastikan kedai-kedai mereka mempunyai barangan mencukupi dan berkualiti supaya tidak merencatkan sokongan dan sentimen umat Islam keseluruhannya terhadap Kempen Beli Produk Muslim (KBPM) yang sedang mendapat sambutan hangat kini.

Pengerusi Gerakan Pembela Ummah (UMMAH), Aminuddin Yahaya menerusi laman Facebooknya hari ini berkata, langkah ini bagi mengelakkan pembeli berasa kecewa jika barangan sering tiada atau tidak mencukupi.

“Saya menyeru supaya kita bersabar jika terdapat kedai-kedai yang tidak
mempunyai barangan yang kita perlukan. Kempen kita masih lagi baru dan berilah
masa kepada peniaga-peniaga untuk melengkapkan barangan di kedai mereka,”
tulisnya.

Kempen Beli Produk Muslim yang digerakkan oleh UMMAH bersama pertubuhan
bukan kerajaan (NGO) yang lain bertujuan membantu peniaga dan pengusaha muslim
dengan mengutamakan belian barangan mereka.

Dua kempen besar telah pun diadakan pada bulan April dan Julai pada
tahun ini, manakala beberapa fasa jerayawara akan diadakan untuk memperkasakan lagi
kempen ini.

Fasa pertama akan dijalankan di bahagian utara bermula Pulau Pinang pada 8 September, diikuti Kedah pada 9 September. Seterusnya pada 16 September akan di teruskan di Wilayah Persekutuan dan Selangor yang akan berakhir di Johor.

Melalui jerayawara ini, semua pengusaha dan pengeluar produk muslim akan
diberi penerangan supaya mereka dapat bergabung bersama-sama dalam usaha ini.


DUA MAUT, WARGA EMAS CEDERA PARAH DALAM NAHAS KERETA BERTEMBUNG

BELURAN: Dua orang maut manakala seorang warga emas cedera parah dalam kemalangan melibatkan pertembungan antara sebuah kereta dan pacuan empat roda di Jalan Telupid-Tongod, di sini petang semalam.

Ketua Polis Daerah Beluran Supt Kasim Muda berkata mangsa yang maut berusia 40 dan 44 tahun, manakala mangsa parah berusia 62 tahun.

“Kemalangan dipercayai berlaku apabila kereta tersebut cuba memotong kenderaan lain di hadapannya, tetapi gagal lalu bertembung dengan pacuan empat roda di laluan bertentangan.

“Akibat kemalangan itu pemandu dan penumpang kereta maut, manakala pemandu pacuan empat roda cedera parah dan dikejarkan ke hospital untuk rawatan,” katanya dalam kenyataan di sini hari ini.

Katanya kes disiasat mengikut Seksyen 41(1) Akta Pengangkutan Jalan 1987. –AlHijrah Online


SAKI-BAKI LARI SERBUAN DI CYBERJAYA DIBERKAS DI IPOH

IPOH: Jabatan Imigresen Malaysia (JIM) Perak berjaya menahan 40 warga China dipercayai saki-baki mereka yang melarikan diri semasa operasi di Cyberjaya bulan lepas.

Pengarah JIM Perak Kamalludin Ismail berkata warga China berkenaan terdiri daripada 38 lelaki serta dua wanita berumur antara 18 hingga 54 tahun ditahan dalam serbuan ke atas sebuah banglo di Jalan Tun Dr Ismail di sini semalam.

Katanya siasatan di premis berkenaan mendapati banglo itu dijadikan lokasi bagi aktiviti dalam talian serta menjadi pusat sehenti warga China itu berdasarkan bekalan makanan yang ditemukan.

“Disyaki mereka telah berada di banglo berkenaan selama dua minggu dan menjalankan aktiviti dalam talian, bekalan makanan banyak dan tiada pergerakan keluar masuk selama empat hari risikan dijalankan,” katanya dalam sidang media di sini, hari ini.

Menurut Kamaluddin, pihaknya merampas 80 telefon bimbit, 31 komputer, tujuh ‘router’ berteknologi tinggi, 76 keping pelbagai jenis kad bank, 27 keping kad kredit negara China dan 31 kad pengenalan China.

Kamalludin berkata hasil siasatan lanjut pihaknya percaya aktiviti tidak bermoral turut dijalankan di banglo berkenaan dengan seorang daripada wanita yang ditahan disyaki dijadikan tempat pemuas nafsu.

Katanya, setakat ini kes disiasat mengikut Seksyen 6(1)(c) Akta Imigresen 1959/63 (Akta 155) kerana tiada dokumen perjalanan sah dan Seksyen 39(b) Peraturan-peraturan Imigresen 1963 kerana menyalahgunakan pas lawatan sosial atau pas kerja.

Operasi yang dijalankan selama dua jam bermula 4.30 petang itu dianggotai oleh 26 pegawai JIM Perak.

Pada 20 Nov lepas, JIM menggempur sebuah bangunan enam tingkat di Cyberjaya dan menahan 680 warga China manakala lebih 100 warga China melarikan diri ketika operasi itu. — BERNAMA


SEMBILAN PPV ‘WALK-IN’ BAGI PENDUDUK LEMBAH KLANG BERMULA 2 OGOS

KUALA LUMPUR: Hanya sembilan pusat pemberian vaksin (PPV) terpilih menjalankan operasi vaksinasi jumpa terus atau “walk-in” tanpa janji temu bagi penduduk di Lembah Klang bermula 2 Ogos ini.

Dalam kenyataan Pasukan Petugas Khas Imunisasi COVID-19 (CITF), vaksinasi jumpa terus hanya untuk penduduk di Lembah Klang dan individu yang telah mendapat janji temu tidak dibenarkan untuk jumpa terus dan tidak dibenarkan untuk membatalkan janji temu yang diberikan bagi tujuan jumpa terus sekiranya janji temu sedia ada adalah pada tarikh yang akan datang.

PPV yang terpilih ialah KL Convention Centre, HCO F, HCO G dan HCO H; Bangi Avenue Convention Centre; Hotel Wyndham, Klang; Dewan Tun Razak, Sabak Bernam; Dewan Komuniti Serendah; Movenpick Hotel & Convention Centre KLIA dan Ideal Convention Centre, Shah Alam.

CITF memaklumkan, khusus untuk umur 40 tahun ke atas atau golongan ‘komorbid’ (kumpulan berisiko tinggi untuk mengalami kesan yang teruk daripada COVID-19 sekiranya dijangkiti) di Lembah Klang, vaksinasi jumpa terus bermula 2 Ogos hingga 4 Ogos manakala semua warganegara 18 tahun ke atas di Lembah Klang bermula 5 hingga 22 Ogos.

Tambahnya, masa jumpa terus bermula pukul 2 petang setiap tertakluk kepada hari operasi PPV masing-masing.

Bagi bukan warganegara Malaysia di Lembah Klang, vaksinasi jumpa terus bermula 9 Ogos dan hanya dijalankan di PPV Stadium Nasional Bukit Jalil bermula pukul 2 petang setiap hari tertakluk kepada hari operasi PPV masing-masing.

“Khusus untuk umur 40 tahun ke atas atau golongan komorbid di Lembah Klang bermula 9 Ogos hingga 11 Ogos, manakala 12 Ogos hingga 22 Ogos bagi semua bukan warganegara Malaysia berusia 18 tahun ke atas di Lembah Klang,” katanya.

CITF berkata antara dokumen yang diperlukan iaitu bukti menunjukkan lokasi bermastautin di Lembah Klang seperti alamat di kad pengenalan, lesen memandu, sebarang bil utiliti atau kad kredit, kad pekerja, kad pelajar, surat perjanjian atau lain-lain lagi.

“Golongan komorbid diminta membawa sebarang bukti yang menunjukkan mereka komorbid seperti kad rawatan atau kad janji temu.

“Tambahan bagi bukan warganegara, mereka yang tidak mempunyai dokumen pengenalan atau perjalanan yang sah, mereka akan melalui proses yang telah ditetapkan dalam satu Garis Panduan Pengurusan Pemberian Vaksin Kepada Individu Bukan Warganegara yang telah dikeluarkan oleh CITF,” katanya.

Jelasnya, pelaksanaan vaksinasi jumpa terus ini adalah berdasarkan “siapa dahulu, dia dapat” bergantung kepada kapasiti bekalan di PPV, dengan individu jumpa terus akan diletakkan di bawah ‘senarai menunggu’ untuk hadir semula pada keesokan harinya sekiranya bekalan vaksin pada hari berkenaan sudah habis digunakan.

“Adalah dimaklumkan bahawa golongan ibu hamil tidak perlu untuk jumpa terus bagi mendapatkan vaksinasi sebaliknya janji temu mereka akan diberikan melalui MySejahtera.

“Operasi vaksinasi tanpa janji temu jumpa terus ini adalah berlandaskan kepada keperluan untuk melindungi penduduk di Lembah Klang dalam zon merah memandangkan kes jangkitan COVID-19 semakin meningkat,” katanya.

Sementara itu, CITF memaklumkan bagi vaksinasi secara jumpa terus melalui program jangkauan di kawasan pinggiran Lembah Klang pula, ia akan bermula secara berperingkat pada 9 Ogos ini.

“Jadual pergerakan iaitu tarikh dan lokasi bergantung kepada perancangan pihak terlibat seperti badan bukan kerajaan dan agensi kerajaan yang menganjurkan Mobilisasi Vaksin Komuniti (MOVAK) serta lain-lain agensi seperti Pejabat Daerah dan Pejabat Kesihatan di kawasan sasaran.

“Hebahan tarikh, masa dan lokasi akan dilakukan melalui media sosial, media tradisional dan melalui kerjasama dengan Pejabat Daerah yang berkenaan serta Jabatan Penerangan Negeri Selangor,” katanya.–AlHijrah Online


Lembu kaki lima hidap polymelia

BESUT, TERENGGANU – Anak lembu jantan yang dilahirkan dengan lima kaki
di sini disahkan menghidap polymelia, sindrom
yang menyebabkan lebihan anggota badan dan boleh berlaku kepada haiwan mahupun
manusia.

Menurut pemiliknya, Muhamad Samad, kaki kelima lembu itu tumbuh di
bahagian dada dan memerlukan penjagaan rapi pada awal kelahirannya sejak April
lalu.

“Kaki kelimanya itu, kukunya pecah dua, tapi dicelah kuku inilah
kita kena usaha sungguh-sungguh untuk ubati. Kemungkinan kalau tidak ubat, ia
akan jadi buruk celah itu,” katanya.

Kewujudan lembu itu disembunyikan daripada orang ramai bagi mengelakkan
anak lembu itu mengalami stres yang boleh mengakibatkan kematian, kata
Muhammad.

Muhamad pernah diberikan tawaran untuk menjual lembu itu, tetapi dia
menolak dan menganggap anak lembu itu unik.


TUN M MULAKAN TUGAS PERDANA MENTERI INTERIM

PUTRAJAYA: Tun Dr Mahathir Mohamad hari ini memulakan tugas sebagai Perdana Menteri interim.

Dr Mahathir dilihat memasuki Perdana Putra di sini, yang menempatkan Pejabat Perdana Menteri, pada pukul 9.29 pagi.

Beliau, yang menaiki kenderaan rasmi dengan plat Malaysia 2020, membalas lambaian para wartawan yang membuat liputan di luar bangunan itu.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan melantik Dr Mahathir sebagai perdana menteri interim, selepas menerima peletakan jawatannya semalam.

Pejabat Perdana Menteri mengumumkan dalam satu kenyataan bahawa Dr Mahathir meletakkan jawatan sebagai perdana menteri ketujuh semalam dan surat dihantar kepada Yang di-Pertuan Agong pada 1.00 tengah hari.

Ketua Setiausaha Negara Datuk Seri Mohd Zuki Ali dalam kenyataan semalam memaklumkan Seri Paduka berkenan melantik Dr Mahathir sebagai perdana menteri interim, sementara menunggu pelantikan perdana menteri yang baharu selaras Perkara 43 (2)(a) Perlembagaan Persekutuan.

Menurut Mohd Zuki, dalam tempoh itu, Dr Mahathir akan menguruskan pentadbiran negara sehingga perdana menteri baharu dilantik dan Kabinet dibentuk.

Mohd Zuki turut memaklumkan Al-Sultan Abdullah, atas nasihat Perdana Menteri, turut berkenan membatalkan pelantikan timbalan perdana menteri, semua menteri, timbalan menteri dan setiausaha politik semalam.  — BERNAMA


BUAT AKSI ‘WHEELIE’ MOTOR, PASANGAN REMAJA DITAHAN

KUANTAN: Polis menahan pasangan kekasih dipercayai terlibat dalam video tular memaparkan mereka menunggang motosikal dengan aksi ‘wheelie’ di Jalan Chendor Kuantan menghala ke Kemaman.

Kedua-dua remaja berusia masing-masing 17 tahun itu ditahan polis di hadapan rumah lelaki terbabit di Kampung Balok, di sini hari ini.

Ketua Polis Daerah Kuantan ACP Wan Mohd Zahari Wan Busu berkata, kedua-dua suspek ditahan anggotanya dengan mengesan alamat lengkap pemilik kenderaan dan penunggang motosikal terbabit antara 11.30 pagi hingga 2.30 petang.

“Kita bertindak atas maklumat berkait video tular pada semalam (Ahad) di media sosial twitter “(mynewshub)”.

“Rakaman video tersebut telah menunjukkan aksi seorang penunggang lelaki bersama pembonceng perempuan menaiki sebuah motosikal jenis Honda EX5 warna putih melakukan aksi mengangkat tayar hadapan ‘wheelie’ di jalan Chendor Kuantan menghala ke Kemaman.

“Kita semua tahu aksi aksi tersebut membahayakan diri sendiri dan pengguna jalan raya lain,” katanya dalam satu kenyataan hari ini.

Kedua-dua suspek dibawa ke Balai Polis Trafik Kuantan dan disiasat di bawah Seksyen 42 (1) Akta Pengangkutan Jalan 1987.—AlHijrah Online


POLIS JEJAK LELAKI DISYAKI MENCURI DALAM KEADAAN BOGEL

SHAH ALAM: Polis sedang menjejaki seorang lelaki berusia lingkungan 50-an yang disyaki melakukan jenayah pecah rumah dalam keadaan berbogel susulan memasuki sebuah rumah di Seksyen 20, semalam.

Ketua Polis Daerah Shah Alam ACP Mohd Iqbal Ibrahim dalam kenyataan berkata mereka yang mempunyai maklumat mengenai perkara itu boleh menghubungi Penolong Pegawai Penyiasat Sarjan Mohd Shafarulrazi menerusi talian 010-8889910 atau 03-55202222.

Katanya, kes tersebut disiasat mengikut Seksyen 457 Kanun Keseksaan.

Mohd Iqbal berkata lelaki berkenaan disyaki memasuki dan mencuri wang tunai di dalam rumah sepasang suami isteri yang bekerja di sebuah bengkel membaiki motosikal pada 3.30 pagi.

Katanya, ketika kejadian mangsa seorang wanita berusia 49 tahun dan anak perempuannya, 18 tahun sedang tidur di ruang tamu dan tersedar apabila terdapat cahaya silau mengenai matanya sebelum menyedari kehadiran suspek.

“Terkejut dengan perkara tersebut membuatkan mangsa menjerit sebelum suspek berlari keluar dari rumah mereka. Suspek yang berbogel itu dikatakan memakai pelitup muka ketika melakukan jenayah tersebut.

“Susulan jeritan si isteri, suaminya berusia 51 tahun juga tersedar dan keluar dari bilik tidur menuju ke arah mangsa. Namun, suspek didapati sudah tiada dan mereka mengalami kerugian wang tunai berjumlah RM1,600 hasil perniagaan,” katanya.

Beliau berkata demikian mengulas berhubung sebuah video tular memaparkan seorang lelaki yang tidak dapat dikenal pasti bangsanya, memakai pelitup muka dan berbogel dilihat berkeliaran di perumahan Seksyen 19 sebelum melakukan jenayah pecah rumah di perumahan Seksyen 20.–AlHijrah Online


KKM NAFI KEUTAMAAN PEMBERIAN VAKSIN KEPADA INFLUENCER

PUTRAJAYA: Kementerian Kesihatan Malaysia (KKM) menafikan laporan berita mengenai keutamaan pemberian vaksin kepada ‘influencer’.

Ketua Pengarah Kesihatan Malaysia, Tan Sri Dr Noor Hisham Abdullah berkata, pihaknya menegaskan pemberian vaksin melalui Program Imunisasi COVID-19 Kebangsaan mengikut keutamaan yang ditetapkan sebelum ini.

“Semakan awal dengan Hospital Serdang mendapati bahawa sebagai menunjukkan teladan yang baik kepada anak-anak buah di hospital, pihak Hospital bercadang untuk memberi vaksin COVID-19 kepada beberapa orang ketua jabatan klinikal selain anggota barisan hadapan (frontliners) yang lain.

“Ketua jabatan klinikal merupakan pakar perunding klinikal bidang masing-masing dan sememangnya terdedah kepada risiko COVID-19 dan kerap mempunyai kontak dengan pesakit mahupun waris semasa menjalankan tugas,” kata Dr. Noor Hisham dalam kenyataannya hari ini.

Dr. Noor Hisham turut memaklumkan isu memotong barisan (cutting queue) bagi mendapatkan vaksin adalah tidak dibenarkan dan perkara tersebut akan disiasat untuk tindakan selanjutnya.

Sementara itu, beliau menasihati pihak media untuk berhati-hati dalam membuat laporan dan hanya melaporkan perkara yang disahkan benar.

“KKM berharap laporan palsu seperti ini dapat diambil tindakan segera oleh pihak berwajib bagi mengelakkan salah faham dalam kalangan masyarakat.

“Orang ramai dinasihatkan untuk menyemak dahulu sebelum mempercayai sebarang berita atau menyebarkan kepada orang lain,” katanya.

–AlHijrah Online


JUMLAH MANGSA BANJIR DI KELANTAN MENINGKAT KEPADA 389 ORANG PAGI INI

KOTA BHARU: Jumlah mangsa banjir di Kelantan meningkat kepada 389 orang pada jam 8 pagi ini berbanding 198 orang pada jam 8 malam tadi.

Menurut aplikasi Info Bencana JKM, Pasir Mas menjadi jajahan terbaru dilanda bencana tersebut selepas 179 orang dipindahkan lewat malam tadi.

Sehingga pagi ini, sebanyak 12 pusat pemindahan sementara (PPS) dibuka berbanding tujuh pada malam semalam selepas lima PPS dibuka di Pasir Mas.

Lima PPS di Pasir Mas itu ialah Sekolah Kebangsaan (SK) Bukit Jarum membabitkan 61 mangsa, 30 orang di PPS Putat Tujoh, 64 orang di Sekolah Menengah Kebangsaan Agama (SMKA) Lati, 20 orang di SK Kampung Baru dan empat orang di SK Sri Kiambang.

Di Tanah Merah, seramai 47 mangsa telah dipindahkan ke enam PPS iaitu 39 orang di SK Kelewek, dua orang di SK Bukit Panau, 35 orang di SK Alor Pasir, 17 orang di SK Kulim, 33 orang di Dewan Serbaguna Kampung Padang Kijang dan 47 orang lagi di Masjid Mukim Kuala Kepok.

Machang kekal dengan 37 mangsa yang ditempatkan di PPS SK Pak Roman.

Sungai Lebir di Tualang, Kuala Krai pula melebihi paras amaran iaitu 31.40 meter (amaran 31 meter).

Selain itu, tiga sungai melebihi paras berjaga-jaga iaitu Sungai Kelantan di Kuala Krai meningkat kepada 21.75 meter (berjaga-jaga 20 meter), Sungai Kelantan di Kusial meningkat kepada 13.52 meter (berjaga-jaga 12 meter) dan Sungai Golok di Jenob, Tanah Merah meningkat kepada 21.78 meter (bejaga-jaga 21.50 meter).

Hujan lebat sejak malam tadi menyebabkan kebanyakan kawasan rendah sekitar Sungai Kelantan dinaiki air bagaimanapun belum ada jalan utama yang ditutup dan tiada kemalangan jiwa dilaporkan setakat ini. — BERNAMA


PEMANDU VAN MAUT REMPUH KEDAI RUNCIT

PARIT BUNTAR: Seorang lelaki maut selepas van dipandunya merempuh sebuah kedai runcit di Kampung Simpang 5, di sini pagi tadi.

Penolong Pengarah Operasi Jabatan Bomba dan Penyelamat Malaysia (JBPM) Perak, Mohamadul Ehsan Mohd. Zain berkata, mangsa Ezrul Azmi, 33, disahkan meninggal dunia di lokasi kejadian.

Katanya, pihaknya menerima panggilan kecemasan kira-kira jam 8 pagi sebelum menghantar anggotanya ke lokasi kejadian.

“Setibanya di lokasi, bomba mendapati kemalangan melibatkan van yang merempuh kedai runcit hingga mengakibatkan pemandu kenderaan tersepit di bahagian pemandu.

“Mangsa kemudiannya diserahkan kepada pihak polis untuk tindakan lanjut,” katanya.—AlHijrah Online


VOLKSWAGEN TIBA-TIBA TERBAKAR, PEMANDU SEMPAT KELUAR

SUNGAI BULOH: Sebuah kenderaan jenis Volkswagen GT terbakar secara tiba-tiba dalam kejadian di Kilometer 453 Lebuhraya Utara Selatan (PLUS) menghala ke Sungai Buloh hari ini.

Bagaimanapun, tiada kemalangan jiwa dilaporkan selepas pemandu berusia 44 tahun sempat keluar menyelamatkan diri daripada kenderaannya sebaik melihat asap daripada bahagian depan kereta.

Penolong Pengarah Operasi Jabatan Bomba dan Penyelamat Malaysia (JBPM) Selangor Hafisham Mohd Noor berkata, pihaknya menerima panggilan kebakaran pada jam 12.52 tengah hari.

“Sebuah jentera dengan kekuatan lima pegawai dan anggota dari Balai Bomba dan Penyelamat Sungai Buloh dikejarkan ke lokasi.

“Pemandu dapat keluar dan menyelamatkan diri sebaik mendapati asap keluar daripada panel hadapan kereta,” katanya.

Menurut beliau tahap kemusnahan kenderaan tersebut dianggarkan kira-kira 80 peratus.—AlHijrah Online


KEDAI BUKU MUNGKIN DIBUKA DALAM FASA KEDUA

KUALA LUMPUR: Kerajaan mungkin akan membuka semula operasi perniagaan kedai buku dan alat tulis dalam fasa kedua sekatan pergerakan penuh.

Pun begitu, Menteri Kanan (Keselamatan) Datuk Seri Ismail Sabri Yaakob berkata, isu tersebut akan dibincangkan dalam mesyuarat hari ini selepas timbul aduan kesulitan untuk mendapatkan buku dan alat tulis bagi tujuan Pengajaran dan Pembelajaran di Rumah (PdPR).

“Setakat ini dalam fasa satu, masih tutup lagi kedai buku, kedai komputer dan sebagainya namun mungkin sedikit kelonggaran diberikan pada fasa dua.

“Namun pada fasa kedua nantipun, bukanlah bebas buka sebaliknya hanya kedai tertentu seperti kedai buku, alat tulis dan pembelajaran, …kita akan mempertimbangkannya,” katanya memetik laporan Berita Harian.

Sebelum ini kerajaan telah mengumumkan hanya perniagaan dalam kategori produk perkhidmatan perlu sahaja yang dibenarkan operasi sepanjang tempoh Perintah Kawalan Pergerakan (PKP) 3.0.

Pasar raya yang dibenarkan untuk beroperasi dilapor perlu untuk menutup seksyen jualan barang yang bukan keperluan asas termasuk seksyen buku dan alat tulis.

Timbalan Menteri Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid sebelum ini berkata pihaknya melihat kewajaran untuk seksyen jualan alat tulis di pasar raya dan premis seumpamanya dibuka.

Rosol berkata pihaknya sudah mengemukakan permohonan kepada Majlis Keselamatan Negara (MKN) berhubung isu itu. — AlHijrah Online


KANAK-KANAK TIGA TAHUN MAUT DIPERCAYAI DIDERA KEKASIH IBU HINGGA TENGKORAK, ORGAN PECAH

MELAKA: Kanak-kanak tiga tahun yang meninggal dunia di Hospital Melaka semalam dipercayai menjadi mangsa dera teman lelaki ibunya.

Ketua Polis Daerah Melaka Tengah ACP Christopher Patit berkata siasatan mendapati lelaki berkenaan mengaku bertindak menendang dan menekan perut mangsa berkali-kali secara agresif selepas mangsa muntah di atas sofa kesayangannya.

Suspek dipercayai menekan perut mangsa secara agresif berkali-kali selain menendang sehingga kepala mangsa terhantuk ke lantai dan akibat perbuatannya itu, tengkorak dan organ dalam perut mangsa pecah.

Lelaki itu dan ibu mangsa telah direman tujuh hari bermula hari ini bagi membantu siasatan berkaitan kematian kanak-kanak terbabit.

Wanita berusia 24 tahun dan lelaki berusia 25 tahun itu, ditahan pada 8 malam tadi di Hospital Melaka.

Kedua-dua mereka sebelum itu membawa mangsa ke hospital tersebut kira-kira 6.50 pagi semalam dalam keadaan tidak sedarkan diri.

“Sebaik tiba di hospital, kanak-kanak itu diberikan bantuan pernafasan selama satu jam 10 minit, namun mangsa tidak memberi sebarang respons sebelum disahkan meninggal dunia pada 9.15 pagi semalam.

“Mayat mangsa kemudian dibawa ke Unit Perubatan Forensik Hospital Melaka kira-kira 10.30 pagi dan pemeriksaan awal doktor mendapati terdapat kesan cedera di bahagian kepala serta badan mangsa. Punca kematian disebabkan kecederaan di kepala dan bahagian perut,” katanya Christopher dalam kenyataan hari ini.

Beliau berkata hasil siasatan awal mendapati sebelum kejadian itu, ibu mangsa telah membawa kanak-kanak berkenaan yang mengalami muntah-muntah untuk berubat di rumah teman lelakinya di Cheng, di sini kira-kira 5.30 pagi semalam.

Katanya bagaimanapun tidak sampai satu jam kemudian, ibu mangsa telah dihubungi teman lelakinya memaklumkan kanak-kanak tersebut telah terjatuh dan tidak sedarkan diri sebelum pasangan itu membawa mangsa ke Hospital Melaka.

Menurutnya kes disiasat di bawah Seksyen 31(1)(A) Akta Kanak-kanak 2001 kerana pengabaian kanak-kanak dan Seksyen 302 Kanun Keseksaan kerana bunuh. — AlHijrah Online


LOKASI PELIK SIDANG MEDIA PEGUAM TRUMP JADI BAHAN LAWAK

PHILADELPHIA, AS: Tidak dapat dipastikan adakah pentadbir akaun Twitter Donald Trump, @realDonaldTrump sengaja atau cuai dalam mengumumkan bahawa sidang media pasukan peguam presiden Amerika Syarikat ke 45 itu diadakan di sebuah lokasi yang ‘menyedihkan’.

Ciapan pada jam 10.45 malam, 7 November lalu menyatakan bahawa satu sidang media luar biasa akan diadakan oleh pasukan peguam Trump, bertempat di Four Season Total Landscaping jam 11.30 pagi keesokan harinya.

Apabila diselidiki, lokasi berkenaan adalah sebuah tempat meletak kenderaan yang berkedudukan antara sebuah kedai buku dewasa, dan tidak jauh dari sebuah kedai keranda dan lokasi membakar mayat.

Bagaimanapun sidang media berkenaan tetap diadakan dan dikendalikan bekas Datuk Bandar New York, Rudy Giuliani dan beberapa orang kanannya.

Netizen yang ‘membahan’ gambar-gambar sidang media berkenaan menyatakan bahawa amat jauh sekali perbezaan ketika suasana Trump diangkat dan dijulang sebagai presiden AS ke-45 pada Januari 2017, dan ketika berakhir pentadbirannya selepas diumum tewas kepada bekas Naib Presiden, Joe Biden.

Ada kemungkinan berlaku kekeliruan dengan lokasi yang diciap Trump, sama ada Four Season Total Landscaping atau pun di sebuah hotel mewah Four Seasons Philadelphia.

Pihak hotel Four Seasons di bandar itu, dalam ciapan Twitternya bagaimanapun turut menafikan bahawa sidang media pasukan Trump akan diadakan di hotel berkenaan, sebaliknya di sebuah syarikat landskap dan taman yang tiada langsung kaitan dengan hotel terbabit. – AlHijrah Online / Ardi Herman Mohd Mardzi


KKM DIMINTA KELUARKAN SENARAI NEGARA SELAMAT DIKUNJUNGI – BUMITRA

KUALA LUMPUR: Kementerian Kesihatan Malaysia (KKM) diminta mengeluarkan senarai negara-negara yang selamat dikunjungi bagi mengurangkan kebimbangan umum mengenai penularan wabak koronavirus.

Timbalan
Presiden Persatuan Syarikat Pengendalian Pelancongan Bumiputera Malaysia
(BUMITRA), Harun KC Ahmmu berkata, langkah itu bertujuan memberi jaminan dan
keyakinan kepada orang ramai yang ingin ke luar negara.

Beliau berkata langkah
itu penting memandangkan syarikat pelancongan tempatan mengalami kerugian mencecah
RM3 bilion dalam tempoh tiga bulan pertama tahun ini akibat kebimbangan umum
terhadap koronavirus.

“Kami memerlukan Kementerian Kesihatan untuk mendapatkan maklumat terkini daripada Pertubuhan Kesihatan Sedunia (WHO) tentang negara-negara yang selamat dikunjungi kerana ini sedikit sebanyak dapat membantu agensi-agensi pelancongan yang sudahpun menyiapkan program perjalanan ke negara tersebut.

“Apabila agensi pelancongan memohon untuk menangguhkan perjalanan, negara tersebut tidak memberi kerjasama kerana mereka mengatakan bahawa negara mereka selamat. Jadi oleh itu, bayaran-bayaran sudah dibuat mereka tidak hendak memberi kerjasama untuk refund (bayaran balik).

“Justeru itu, dengan kenyataan daripada KKM di mana menyenaraikan negara-negara yang selamat untuk dikunjungi itu akan memberi kelegaan kepada pelanggan-pelanggan untuk meneruskan perjalanan,” katanya kepada pemberita selepas sesi taklimat BUMITRA kepada penggiat industri di Pusat Dagangan Dunia Putra (PWTC) di sini hari ini.

Mengulas lanjut, Harun berkata, BUMITRA juga meminta pihak bank mempertimbangkan penangguhan bayaran balik pinjaman dan tidak mengenakan bayaran bunga (interest) bagi tempoh sekurang-kurangnya enam bulan untuk mengurangkan beban kerugian syarikat pelancongan terbabit.

Katanya, BUMITRA turut menghargai kerjasama diberikan syarikat penerbangan yang membenarkan pembatalan tanpa dikenakan sebarang caj akibat situasi semasa itu.

BUMITRA dianggotai 600 syarikat pelancongan bumiputera dengan 400 darinya mengendalikan pakej umrah yang terkesan secara langsung dengan arahan penggantungan sementara kemasukan jemaah umrah ke tanah suci. – AlHijrah Online/ Zamir Akmal Zambri


“RIDER” WANITA MAUT TERPEROSOK BAWAH LORI TRELER

KULAI: Seorang penunggang motosikal wanita yang mengikuti konvoi bersama rakan maut selepas terlibat dalam kemalangan dengan sebuah lori treler di Jalan Gunung Pulai, hari ini.

Komander Operasi dari Balai Bomba dan Penyelamat Kulai, Pegawai Bomba Kanan II, Mohd. Firdaus Juritah berkata, kemalangan itu dilaporkan berlaku pada jam 11:38 pagi.

“Enam anggota berserta dua buah jentera dikejarkan ke lokasi kejadian. Apabila tiba di lokasi, didapati kemalangan tersebut melibatkan tiga buah kenderaan iaitu sebuah lori treler dan dua buah motosikal.”

“Akibat kemalangan itu, seorang penunggang motosikal wanita berusia 35 tahun dikenali sebagai Suria Othman maut selepas terperosok ke bawah lori treler tersebut.”

“Manakala seorang lagi penunggang motosikal iaitu seorang wanita berusia 38 tahun mengalami kecederaan dan pemandu lori treler berusia 39 tahun selamat tanpa sebarang kecederaan,” katanya dalam satu kenyataan, hari ini.”

Berdasarkan satu rakaman video, kedua-dua penunggang motosikal berkenaan dilihat gagal mengawal motosikal semasa melalui selekoh menyebabkan motosikal ditunggangi mereka tergelincir sebelum bertembung dengan lori treler dari arah bertentangan.–AlHijrah Online


AGONG, GRADUAN UiTM NYANYI ULANG TAHUN UNTUK RAJA PERMAISURI

SHAH ALAM: Istiadat Konvokesyen Universiti Teknologi MARA (UiTM) ke-97 hari ini diceriakan dengan nyanyian ulang tahun bagi Hari Keputeraan ke-63 Raja Permaisuri Agong Tunku Azizah Aminah Maimunah Iskandariah.

Hari Keputeraan Raja Permaisuri Agong dimaklumkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah sebelum mengakhiri titah baginda pada istiadat konvokesyen itu.

“Saya nak keluarkan sikit rahsia, hari ini hari ulang tahun isteri tersayang saya, baru sweet 63. Kita sama-sama ucapkan selamat ulang tahun kepada Tuanku Permaisuri, ada yang nak nyanyi?” titah baginda di Dewan Agung Tuanku Canselor, hari ini.

Seri Paduka Baginda kemudian berkenan menyanyikan lagu ulang tahun “Allah Selamatkan Kamu” kepada Raja Permaisuri Agong yang turut dinyanyikan bersama para graduan dan hadirin.

Tunku Azizah kemudian berkenan untuk bangun dan melambaikan kepada hadirin tanda terima kasih atas nyanyian itu.

“Kita doakan Raja Permaisuri Agong kekal keimanan dan kekal kecantikan, dan kekal taat pada suami, sentiasa masak untuk suami, berdakwah kepada suami. Permaisuri suka cakap pasal agama kepada saya, saya kena dengar sahajalah,” titah baginda.

Sidang pertama istiadat menyaksikan Seri Paduka Baginda yang merupakan Tuanku Canselor UiTM menganugerahkan Ijazah Doktor Falsafah kepada 100 graduan dalam pelbagai bidang dan 14 penerima Anugerah Graduan Terbaik.

Konvokesyen itu juga menyaksikan pengisytiharan pelantikan Pro Canselor baharu UiTM iaitu Datuk Prof Emeritus Dr Hassan Said dan Datuk Abdul Wahab Aziz.–AlHijrah Online


ANWAR BIMBING ANDREW LAFAZ SYAHADAH DI NEW YORK

NEW YORK: Perdana Menteri Datuk Seri Anwar Ibrahim berkesempatan membimbing seorang saudara baharu untuk melafazkan kalimah syahadah, semasa lawatan kerja di New York, Amerika Syarikat.

Anwar menyempurnakan pengislaman saudara baru itu selepas beliau menyampaikan khutbah di Islamic Cultural Centre of New York (ICCNY).

“Usai solat Jumaat, saya diminta komuniti Islam di sini untuk menyempurnakan proses lafaz syahadah saudara Andrew Vinals yang berhasrat memeluk agama Islam,” katanya dalam satu kenyataan di Facebook, hari ini.

Terdahulu, Anwar diberi penghormatan oleh komuniti Islam di New York untuk menyampaikan khutbah Jumaat di ICCNY.

Anwar dapat berkongsi pengalaman Malaysia dalam menguruskan masyarakat berbilang kaum dan agama sekaligus dapat hidup rukun damai dan harmoni.

“Umat Islam juga diseru untuk mengukuhkan perpaduan sesama mereka, tonjolkan hikmah serta memperoleh maklumat dan pengetahuan.

“Saya mengambil kesempatan ini juga untuk menjelaskan konsep “Malaysia MADANI” yang diperkenalkan di Malaysia serta menyentuh ancaman Islamofobia di seluruh dunia yang memerlukan kesepakatan umat untuk menoktahkannya,” katanya.

Anwar turut berkesempatan untuk menyampaikan sumbangan Al-Quran kepada pihak ICCNY untuk kegunaan komuniti Islam di sini.

Perdana Menteri kini berada di New York untuk menyampaikan ucapan pada Perhimpunan Agung Pertubuhan Bangsa-Bangsa Bersatu (UNGA) ke-78.—AlHijrah Online


RAJA PERMAISURI MENANGIS PENDUDUK SABAH SANGGUP TUNGGU DALAM HUJAN

MIRI: Raja Permaisuri Agong Tunku Azizah Aminah Maimunah Iskandariah menangis ketika menzahirkan rasa terharu dengan sambutan penduduk Sabah meraikan keberangkatan tiba baginda dan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah semasa penjelajahan terakhir Kembara Kenali Borneo di negeri itu.

Menerusi hantaran di Instagram Istana Negara hari ini, berkongsikan video yang memaparkan Tunku Azizah menangis melihat kesanggupan rakyat Sabah menanti keberangkatan tiba baginda berdua dalam cuaca hujan lebat semasa perjalanan pasangan diraja itu dari Kota Kinabalu ke Sepitang, destinasi terakhir konvoi sebelum memasuki Lawas, Sarawak.

“Sabah ‘menangis’, saya juga turut menangis, rakyat menangis, langit menangis tetapi mereka masih tetap di luar sana dalam hujan lebat. Saya sudah separuh basah kerana saya buka tingkap.

“Terima kasih banyak-banyak. Tuanku (Al-Sultan Abdullah) dan saya akan mengenang perkara ini sepanjang hayat kami… Kami minta maaf dan kami rasa bersalah kepada rakyat yang menunggu di luar sana dalam hujan kerana kami tidak boleh keluar dan bertemu dengan mereka.

“…hanya Allah SWT sahaja yang dapat membalas dan Tuanku dan saya doakan semua orang tak sakit, tak demam sebab tunggu dalam hujan begitu lama,” titah Tunku Azizah dalam video berdurasi kira-kira 40 saat itu yang dirakamkan sendiri oleh baginda.

Hantaran video itu menerima lebih 200,000 tontonan manakala ruangan komen dipenuhi kenyataan positif dan penghargaan atas keprihatinan Seri Paduka berdua.

“Saya antara yang berhujan semalam di pekan Beaufort menanti ketibaan Tuanku berdua. Walaupun hujan lebat, sampaikan ada payung terbalik tapi kami tetap setia menanti.

“Teruja nampak Tuanku Permaisuri menangis semalam. Kami sayang Tuanku, Raja kami,” komen pengguna Instagram dengan nama @n_sal16.

“Apabila rakyat sudah terlalu sayang. Tak kisah hujan panas,” menurut @lockmayphotography dalam ruangan komen di hantaran berkenaan.

Kembara Kenali Borneo dari 3 hingga 13 Sept bermula di Tawau, Sabah dan akan berakhir di Telok Melano, Sarawak adalah program penjelajahan sejauh 2,154 kilometer menelusuri Lebuhraya Pan Borneo yang menghubungkan Sabah, Sarawak serta Brunei. — AlHijrah Online


TIDAK WAJIB PAKAI ‘FACE MASK’ DI KAWASAN TERTUTUP

KUALA LUMPUR: Tiada lagi penetapan untuk pemakaian pelitup muka di kawasan tertutup, berkuat kuasa serta merta.

Menteri Kesihatan Khairy Jamaluddin Abu Bakar berkata, individu boleh memilih untuk memakai pelitup muka mengikut pilihan sendiri.

Walaubagaimanapun, ia masih diwajibkan bagi mereka yang positif COVID-19, serta di semua kemudahan penjagaan kesihatan seperti hospital, klinik dan sebagainya.

Pemakaian pelitup muka semasa menggunakan pengangkutan awam juga masih diwajibkan ketika ini.

Selain itu pemilik premis turut boleh menentukan sama ada pengunjung wajib memakai pelitup muka atau sebaliknya.–AlHijrah Online


MEDIA PENCETUS SOSIO-BUDAYA NORMA BAHARU ACUAN ISLAM

Merungkai era pandemik COVID-19 pada masa kini memberi satu petanda serius terhadap rangsangan kebangkitan sosio-budaya norma baharu dalam sistem peradaban di negara ini.

Anjakan paradigma terhadap sosio-budaya norma baharu ini mengubah amalan sosial yang selama ini menyantuni masyarakat kita.

Dari amalan bersalaman, hal-hal kekeluargaan sehinggalah budaya interaksi komunikasi umum sesama anggota masyarakat telah banyak berubah mengikut fenomena persekitaran sekarang.

Begitu juga banyak kaedah amalan dalam sistem peradaban hari ini telah mengubah persepsi masyarakat terhadap kebebasan bersuara dan keadilan diri.

Hal ini berlaku disebabkan oleh pengaruh kandungan maklumat tanpa sempadan yang dinikmati pengguna Internet hari ini membolehkan mereka mengakses pelbagai maklumat mengikut keperluan dan citarasa mereka.

Bersangkutan dengan hal ini, kita harus menilai kembali peranan dan tanggungjawab media dalam menyalurkan dan menyediakan maklumat kepada masyarakat.

Peranan dan tanggungjawab media dalam pembentukan sosio-budaya pemikiran dan peradaban masyarakat hari ini merupakan suatu cabaran yang besar.

Ia merupakan wadah penyampaian maklumat yang berpengaruh dalam era teknologi yang berupaya menghidangkan pelbagai kandungan maklumat melewati batas sempadan pemikiran manusia.

Dalam konteks Islam, kebebasan maklumat yang dinikmati pengguna Internet tidak harus dimanipulasi sewenang-wenangnya tanpa batasan peradaban Islam yang kita amalkan.

Justeru itu, maklumat media Islam haruslah berdasarkan falsafah Islam sebagai Ad-Din dalam keseluruhan kehidupan masyarakat yang memapar dan mempromosikan sistem peradaban Islam menerusi kemurnian dan keluruhan adab tingkah laku masyarakat berlandaskan ajaran Al Quran dan Hadith.

Seharusnya juga maklumat siber ini tidak menimbulkan fitnah, tidak menyebarkan maklumat palsu atau apa sahaja agenda yang boleh menimbulkan konflik Tauhid umat Islam serta tidak mendatangkan kesan buruk kepada pemikiran dan perlakuan umat Islam hari ini.

Dalam erti kata lain, pemilihan atau kawal selia kandungan maklumat media harus berasaskan kepada sifat tanggungjawab terhadap pengamalan ajaran Islam dan tidak semata-mata bersandarkan kepada teori-teori atau konsep pemikiran orientalis barat.

Penyebaran maklumat juga harus menjurus kepada mendidik kematangan masyarakat Islam menguruskan kehidupan di dunia dan menghindari daripada isu-isu yang boleh melumpuhkan akidah umat Islam seperti pengamalan athies, LGBT dan sebagainya.

Penggunaan teknologi digital harus disesuaikan dengan amalan dan etika komunikasi serta mampu untuk melahirkan masyarakat Islam bertamadun tinggi dan madani.

Dalam erti kata lain,kandungan maklumat media boleh membantu menyasarkan pembentukan minda umat Islam yang prihatin dan menghayati falsafah perjuangan Islam yang sebenar dan berupaya mencipta anjakan pradigma baru terhadap pemikiran dan tindak-tanduk umat Islam menghadapi semua bentuk cabaran mendatang dengan lebih menyakinkan.

Penggunaan teknologi media hari ini harus berimbang daripada aspek keperluan dunia dan akhirat, iaitu berupaya untuk membentuk keperibadian dan pemikiran umat Islam yang bijak menjalinkan komunikasi strategik berasaskan kepada pembangunan agama Islam itu sendiri, memburu kemajuan dan pemodenan sosio budaya Islam tetapi tidak menyingkirkan atau memesongkan aspek-aspek akidah akibat lambakan maklumat dari budaya ‘kuning’ yang boleh mengancam umat Islam;

Media juga harus melaporkan dan memelihara etika pemberitaan kewartawanan berasaskan kejujuran, adil dan tidak berat sebelah supaya masyarakat memperoleh berita yang sahih, diyakini dan dapat membantu sosio-budaya umat Islam di negara ini;

Para pengamal media memiliki suatu tanggungjawab besar untuk perkemas kinikan aspek perundangan media dengan memberi keutamaan kepada Islam sebagai agama rasmi di negara ini seperti tertera dalam perkara 3(1) dalam Perlembagaan Persekutuan. — AlHijrah Online

Penulis adalah pensyarah kanan yang juga Ketua Pusat Kecemerlangan Komunikasi, Media dan Industri Kreatif, Fakulti Bahasa Moden dan Komunikasi (FBMK) UPM.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


PRU-15: KAZIM ELIAS TARIK DIRI DI LARUT

IPOH: Ketua Koordinator Komunikasi Barisan Nasional (BN) Mohd Shafiq Fhadly Mahmud diumum sebagai calon parti itu bagi kerusi Parlimen Larut pada Pilihan Raya Umum ke-15 (PRU-15), menggantikan pendakwah bebas Datuk Mohammad Kazim Elias.

Perkara itu diumumkan Pengerusi BN negeri Datuk Seri Saarani Mohamad pada majlis pengumuman calon BN Perak bagi kerusi Dewan Undangan Negeri (DUN) di sini hari ini.

“Pertukaran ini kerana Ustaz Kazim menarik diri di saat akhir,” katanya.

Dalam ucapan pengumuman calon itu, Saarani yang bakal mempertahankan kerusi DUN Kota Tampan berkata tanggungjawab dan amanah kepada parti bukan sekadar sebagai calon tetapi juga apabila tidak dicalonkan.

“Matlamat bukan sahaja jadi calon tapi menang PRU. Perjuangan kita kembali jadi kerajaan Negeri Perak… kerajaan BN. Yang ingin kita laungkan adalah lambang dacing.

“Bermakna yang hendak kita turun padang pujuk rayu, lihat lambang dacing, lagi banyak undi lagi mudah menang,” katanya.

Saarani berkata BN akan bertanding di kesemua 24 kerusi Parlimen dan 59 kerusi DUN pada PRU-15.

Selain Saarani, daripada UMNO, BN turut menampilkan Pengerusi Jawatankuasa Pendidikan, Pengajian Tinggi dan Sumber Manusia negeri  Ahmad Saidi Mohamad Daud bagi DUN Changkat Jering, Pengerusi Infrastruktur Awam, Tenaga, Air dan Pengangkutan Awam Datuk Mohd Zolkafly Harun (Lintang) serta bekas pemain bola sepak Perak yang kini Ketua Umno Bahagian Tapah Ishsam Shahruddin (Ayer Kuning).

Antara calon MCA yang diketengahkan pula ialah Ang Sui Eng (Pokok Asam), Pan Chean Chang (Jalong) dan Woo Kok Toong (Canning).

Dalam sidang akhbar kemudiannya, Saarani berkata BN belum menamakan calon di empat kerusi DUN iaitu Aulong, Jelapang, Sungkai dan Buntong kerana masih perlu berbincang di peringkat komponen sebelum membuat sebarang keputusan.

“Aulong ini asalnya daripada parti Gerakan, jadi di peringkat komponen masih lagi belum bincang siapa yang akan diberikan kerusi itu. MIC belum beri nama di Buntong, Jelapang dan Sungkai. Akan diumumkan kemudian apabila ada nama,” katanya.

Mengulas mengenai calon, Saarani berkata BN membariskan calon-calon yang membentuk kepelbagaian latar belakang selain muka baharu berikutan ada penyandang yang tidak mahu bertanding atau tidak dipilih semula.

“Sebahagian tidak disambung. Ada yang tarik diri. Ada juga keputusan parti (tidak menamakan semula),” kata beliau.

Saarani sebelum ini dilapor berkata BN Perak menyasarkan memenangi sekurang-kurangnya 40 kerusi DUN dan 15 kerusi Parlimen pada PRU15.

DUN Perak mempunyai 59 kerusi. Sebelum pembubaran pada 17 Okt, ia  terdiri daripada 25 Ahli Dewan Undangan Negeri (ADUN) BN, DAP (15), Parti Amanah Negara (lima), Bersatu (empat) manakala PAS, PKR dan Parti Bangsa Malaysia (PBM)  masing-masing tiga manakala Bebas (satu).–AlHijrah Online


Tekun: Beri peluang berniaga kepada OKP

TANAH MERAH – Tabung Ekonomi Kumpulan Usaha Niaga (Tekun) Nasional
akan memberi peluang kepada golongan Orang Kena Pengawasan (OKP) yang
sudah pulih dari penagihan dadah menceburi bidang perniagaan.

Pengerusinya, Datuk Seri Mohamad Suparadi Md Noor berkata, pihaknya
tidak memandang rendah kepada golongan berkenaan memandangkan pengalaman
 penagihan itu merupakan kisah lampau pihak terbabit

“Kita akan melihat bidang perniagaan apa yang mereka ingin ceburi dan membantu dari segi pinjaman yang diperlukan.

“Walaupun mereka pernah melalui kisah gelap, namun kita tidak pernah
mengehadkan dan menyekat pihak berkenaan dan memberi peluang untuk
mereka berubah,” katanya.

Beliau berkata demikian selepas
menghadiri program Bulan Anti Dadah di Pejabat Agensi Dadah Kebangsaan
(AADK) Tanah Merah di sini hari ini.

Hadir sama, Pengarah AADK Kelantan, Rahayu Ahmad.

Menurutnya,  sebelum ini juga pihaknya pernah membantu golongan banduan dalam usaha  pemulihan dan ini mampu memberi satu semangat baharu kepada golongan itu  dan mengubah persepsi masyarakat. – SINAR ONLINE


MAHU BERAYA, 57 MAT REMPIT SERAH DIRI SELEPAS SEMBUNYI DALAM KEBUN SAWIT

JOHOR BAHRU:  Seramai 57 ‘mat rempit’ sanggup menyerah diri kepada polis gara-gara hendak berhari raya selepas enam jam bersembunyi di dalam sebuah kebun kelapa sawit di KM7, Jalan Kulai-Kota Tinggi, dekat Kulai, semalam.

Ketua Polis Daerah Kulai Supt Tok Beng Yeow berkata kesemua penunggang motosikal yang terdiri daripada lelaki tempatan berusia 17 hingga 42 tahun itu bersembunyi di dalam kebun berkenaan sejak 3 pagi Sabtu.

Beliau berkata bagaimanapun seramai dua pegawai dan 13 anggota Bahagian Siasatan Penguatkuasaan Trafik (BSPT) yang terlibat dalam operasi itu bertindak mengepung kawasan terbabit.

“Semasa operasi dijalankan, mat rempit ini bersembunyi di dalam kawasan kebun kelapa sawit dan cuba keluar melalui jalan tikus tetapi dikepung oleh pihak polis.”

“Akhirnya pada 9 pagi, seorang demi seorang menyerah diri kerana buntu dan tidak tahan dengan keadaan dalam kebun sawit yang panas, ditambah ada yang menyatakan lapar dan rindu juadah hari raya pertama,” katanya dalam kenyataan hari ini.

Beliau berkata susulan itu, sebanyak 140 saman telah dikeluarkan atas pelbagai kesalahan termasuk tiada lesen memandu dan perlindungan insurans, lesen tamat tempoh, nombor pendaftaran tidak mengikut peraturan, ubah suai ekzos serta tidak memakai topi keledar.

Tok berkata sebanyak 39 motosikal turut disita mengikut Seksyen 64 Akta Pengangkutan Jalan 1987.–AlHijrah Online


PERLIS BENAR SOLAT JEMAAH DI MASJID BERMULA ESOK

KANGAR: Mulai esok 1 Julai 2021, Perlis membenarkan umat Islam di negeri itu menunaikan solat berjemaah di masjid dengan pematuhan prosedur operasi standard (SOP) ketat.

Raja Muda Perlis, Tuanku Syed Faizuddin Putra Jamalullail bertitah, kebenaran tersebut mendapat perkenan Raja Perlis, Tuanku Syed Sirajuddin Putra Jamalullail setelah mengambil kira situasi semasa penularan COVID-19 di Perlis.

“Semua masjid di negeri ini dibenarkan untuk menerima kehadiran jemaah dengan kapasiti maksimum mengikut saiz masjid bermula waktu Subuh esok sehingga tempoh baharu arahan terkini yang mungkin dikeluarkan.

“Kebenaran ini hanya terpakai di masjid di seluruh Perlis sahaja manakala sebarang aktiviti surau kekal ditangguhkan,” titah baginda dalam kenyataan oleh Majlis Agama Islam dan Adat Istiadat Melayu Perlis (MAIPs) pada Rabu.

Semua jemaah di Perlis perlu mematuhi SOP yang telah ditetapkan dan hanya terdiri daripada ahli kariah berusia 12 hingga 59 tahun sahaja.

Bagi jemaah 60 tahun ke atas, adalah dibenarkan dengan syarat lengkap dua dos suntikan vaksin COVID-19.

Sebagai langkah kawalan, Tuanku Syed Faizuddin bertitah mereka yang terlibat dengan aktiviti rentas negeri termasuk yang berulang-alik bekerja pada setiap hari tidak dibenarkan hadir.

Tempoh masa pelaksanaan solat fardu lima waktu adalah 10 minit manakala tempoh pelaksanaan khutbah dan solat Jumaat adalah selama 15 minit sahaja.

Laungan azan akan kembali dilaungkan dengan lafaz dan kaedah seperti biasa.

Titah baginda, solat jenazah dibenarkan untuk dilaksanakan di masjid dengan terhad kepada petugas dan keluarga terdekat sahaja dengan pematuhan SOP sepanjang masa.

“Aktiviti berkumpulan sama ada kuliah, kelas, pengajian dan sebagainya selain Solat Jumaat dan Solat Fardu buat masa ini masih tidak dapat dibenarkan.

“Manfaatkanlah kesempatan untuk meneruskan kelas pengajian secara maya melalui Program ‘Perlis Mengaji’ yang disiarkan terus menerus di Laman Facebook MAIPs, Jabatan Hal Ehwal Agama Islam Perlis (JAIPs) dan Suara Sunnah Channel selain siaran oleh Studio ISNAD Jabatan Mufti Negeri Perlis,” titah baginda. – AlHijrah Online


COVID-19: MALAYSIA TIDAK KEBAL – NOOR HISHAM

KUALA LUMPUR: Malaysia berpotensi berdepan peningkatan kes COVID-19 secara mendadak jika langkah berjaga-jaga tidak diambil.

Perkara itu ditegaskan Ketua Pengarah Kesihatan Tan Sri Dr Noor Hisham Abdullah.

“Malaysia tidak kebal dan turut akan menjadi seperti negara luar yang mencatatkan jumlah kes tinggi COVID-19 jika kita tidak mengambil langkah berjaga-jaga,” katanya.

Beliau berkata demikian dalam ciapan di Twitter rasminya hari ini.

Dalam perkembangan lain Dr Noor Hisham memaklumkan 47 kes baharu COVID-19 dilaporkan hari ini dengan dua daripadanya adalah kes import.

45 kes tempatan kata Dr Noor Hisham melibatkan 31 kes di Sabah dan 14 kes di Kedah.

Penambahan kes baharu tersebut menjadikan jumlah keseluruhan kes positif kini 9,915 kes.

Tiada kematian baru direkodkan dan jumlah korban kekal 128 orang. — AlHijrah Online


JEMAAH HAJI MALAYSIA ALAMI DEHIDRASI

MAKKAH: Ketua Rombongan Haji Malaysia Datuk Seri Syed Saleh Syed Abdul Rahman mengesahkan terdapat jemaah haji negara yang mengalami dehidrasi akibat cuaca panas di Arab Saudi.

Tanpa mendedahkan jumlah jemaah terlibat, beliau berkata ia merupakan kes terpencil dan tidak serius.

“Mereka menghadapi dehidrasi bukan sehingga ke tahap strok haba, jadi apabila mereka balik ke hotel masing-masing dan ke klinik yang tersedia di setiap hotel (penginapan jemaah haji) di Madinah, mereka telah mendapatkan rawatan serta dinasihatkan untuk berehat.

“Selepas itu, dalam tempoh beberapa jam sahaja mereka telah pulih dan dapat melaksanakan ibadat serta aktiviti harian seperti biasa,” katanya kepada pemberita di sini.

Justeru, beliau menasihatkan jemaah haji yang berada di Makkah dan Madinah menjaga kesihatan supaya tidak terdedah dengan cuaca panas yang mencecah hingga 40 darjah Celsius.

Terdahulu, Syed Saleh menyambut ketibaan kumpulan pertama 284 jemaah haji Malaysia yang memasuki Makkah pada 3.30 petang semalam waktu tempatan, selepas berada enam hari di Madinah.

Turut hadir Pengerusi Mashariq, syarikat muassasah yang bekerjasama dengan Tabung Haji (TH) dalam mengendalikan jemaah bagi musim haji kali ini, Adnan Hussain Mandourah.

Dalam pada itu, Syed Saleh berkata susulan pergerakan darat antara bandar melibatkan jemaah haji telah bermula, Tabung Haji (TH) mengaktifkan pasukan peronda lebuh raya yang akan memantau pergerakan bas serta memberikan perkhidmatan di kawasan rehat dan rawat (R&R).

“Pasukan kesihatan kita juga bersedia dengan ambulans untuk membantu para jemaah haji yang memerlukan bantuan rawatan sepanjang perjalanan di lebuh raya antara Madinah dan Makkah,” katanya.

Sementara itu, kumpulan pertama jemaah haji berkenaan menunaikan umrah kira-kira 9.30 malam pada Jumaat dengan dibimbing Pembimbing Ibadat Haji Tanah Suci (Pihtas).–AlHijrah Online


NEGERI SEMBILAN SASAR 100 MASJID PUSAT PEMBANGUNAN UMAT

SEREMBAN : Kerajaan Negeri Sembilan menyasarkan 100 masjid di negeri ini dijadikan sebagai Pusat Pembangunan Umat Terbaik menjelang 2024.

Menteri Besarnya, Datuk Seri Aminuddin Harun berkata untuk merealisasikan matlamat tersebut, kerajaan negeri menyasarkan tujuh inisiatif perlu dicapai bagi menjadikan masjid sebagai pusat pembangunan tersebut.

“Antara yang perlu diberi keutamaan adalah meningkatkan jumlah mereka (masyarakat) yang berjemaah di masjid, pembangunan dakwah dan pendidikan yang berkesan secara menyeluruh, pembangunan belia dan remaja kariah.

“Selain itu, turut menjadi keutamaan ialah pembangunan ekonomi masjid dan kebajikan kariah, pembangunan ekonomi masjid dan ahli kariah dan akhir sekali urus tadbir kewangan dan pengurusan masjid berkualiti,” katanya ketika merasmikan Seminar Pengurusan Masjid Negeri Sembilan di sini, hari ini.

Turut hadir, Setiausaha Kerajaan Negeri Sembilan Datuk Dr Razali Ab Malik dan Mufti Kerajaan Negeri Datuk Mohd Yusof Ahmad.

Katanya, bagi mencapai hasrat tersebut kerajaan negeri berharap semua pihak dapat memainkan peranannya dalam mengukuhkan institusi Islam di negeri ini.

“Jika kita mahu melihat perubahan pada umat Islam pada masa akan datang, kita harus memulakannya dari sekarang. Sekalipun perubahan yang kecil impaknya akan dirasakan besar sekiranya dilakukan secara konsisten,” katanya. — BERNAMA


SALAHUDDIN AYUB MENINGGAL DUNIA – ANAK

KUALA LUMPUR: Menteri Perdagangan Dalam Negeri dan Kos Sara Hidup Datuk Seri Salahuddin Ayub meninggal dunia pada 9.23 malam ini pada usia 61 tahun.

Perkara itu disahkan oleh anak perempuannya, Fatiha Salahuddin menerusi kenyataan di laman Facebook.

“Dukacita dimaklumkan ketua keluarga kami Salahuddin Ayub telah menghadap Ilahi pada 9.23 malam, 23 Julai 2023,” katanya.

Sementara itu, Setiausaha Akhbar kepada Salahuddin iaitu Syakirin Husnal dalam kenyataan berkata Allahyarham menghembuskan nafas terakhirnya di Hospital Sultanah Bahiyah (HSB), Alor Setar, Kedah.

Beliau berkata jenazah Allahyarham sedang diuruskan untuk dihantar pulang ke rumah ibunya di Kampung Serkat (Kopi Tenggek), Tanjung Piai dan pihak Pejabat Menteri akan memberikan maklumat lanjut mengenai proses pengurusan jenazah dalam masa terdekat.

Sehubungan itu, beliau berkata keluarga Allahyarham ingin merakamkan setinggi-tinggi penghargaan serta ucapan terima kasih yang tidak terhingga kepada semua pihak atas doa dan ingatan yang diberikan kepada Salahuddin selama ini.

“Keluarga Allahyarham juga ingin berterima kasih kepada semua doktor dan petugas di Hospital Sultanah Bahiyah, Alor Setar, Kedah,” katanya.

Semalam, Syakirin memaklumkan bahawa Salahuddin dikejarkan ke wad kecemasan HSB pada 10.15 malam Jumaat dan mendapat rawatan setelah mengalami mual serta muntah-muntah sebelum disahkan mengalami pendarahan otak oleh doktor pakar.–AlHijrah Online


SUAMI MERAUNG MELIHAT ISTERI MAUT TERBAKAR

SIMPANG RENGGAM: Jeritan seorang suami melihat isterinya maut terbakar selepas terlibat kemalangan jalan raya semalam menyayat hati orang ramai.

Video kejadian telah dirakam dan menunjukkan lelaki itu meraung melihat isterinya terbakar dalam sebuah kenderaan.

“Allah! Allahuakbar! Saya tidak tinggal awak, yang. Allah, Itu bini saya bang. Allah.. Allah… Allah,” jerit lelaki tersebut.

Orang ramai yang berada di lokasi kejadian telah bertindak menenangkan lelaki itu.

Menurut Komander Operasi dari Balai Bomba dan Penyelamat (BBP) Renggam, Mohd Fauzi Md Nor, nahas di Kilometer 45.7 Lebuhraya Utara-Selatan tersebut melibatkan empat kenderaan iaitu Proton Wira, Toyota Vios, Proton Preve dan lori Isuzu.

Tiga kenderaan terbakar dalam kejadian itu dengan dua individu disahkan rentung.

Mangsa yang rentung adalah penumpang Proton Wira, Nurul Nazihah Kamalul Arifin, 28 yang ditemui tersepit dan rentung dalam kenderaan tersebut sementara pemandu berjaya keluar dari kenderaan.

Seorang lagi mangsa rentung menaiki kereta Toyota Vios namun identitinya belum dikenal pasti.

Mohd Fauzi berkata kenderaan terlibat kebakaran ialah lori Isuzu yang terbakar 70 peratus manakala kereta Proton Wira dan Toyota Vios terbakar 90 peratus.

Tambahnya kesemua penumpang lori Isuzu dan Proton Preve tidak mengalami kecederaan dan punca kejadian serta anggaran kerugian masih dalam siasatan. – AlHijrah Online


PEMANSUHAN SEKATAN COVID-19 DI ARAB SAUDI: KERAJAAN HARAP RAMAI RAKYAT MALAYSIA DAPAT TUNAI HAJI, UMRAH

KUALA LUMPUR: Kerajaan berharap lebih ramai umat Islam di Malaysia dapat menunaikan ibadat umrah dan haji pada tahun ini dan masa akan datang susulan penarikan sekatan berkaitan COVID-19 yang diumumkan kerajaan Arab Saudi, baru-baru ini.

Sambil menyambut baik pengumuman tersebut, Menteri di Jabatan Perdana Menteri (Hal Ehwal Agama) Datuk Idris Ahmad berkata Malaysia terutama pihaknya akan sentiasa bekerjasama dengan kerajaan Arab Saudi untuk melakukan terbaik demi keselamatan dan kesihatan jemaah umrah dan haji.

“Kerajaan Arab Saudi tentunya telah menilai pelbagai aspek dan semua protokol kesihatan sejak wabak COVID-19 melanda dunia dua tahun lalu sebelum menarik balik sekatan tersebut, sejajar dengan situasi pandemik yang bertambah baik di negara itu.

“Pada masa yang sama, kerajaan Arab Saudi pastinya telah membuat persiapan rapi berpandukan amalan terbaik pengendalian antarabangsa demi menjaga keselamatan rakyatnya dan jemaah umrah serta haji yang datang dari seluruh pelosok dunia,” katanya dalam kenyataan.

Semalam, Bernama melaporkan Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasminya pada Isnin, sekatan yang dimansuhkan termasuk penyerahan sijil vaksinasi COVID-19 dan ujian tindak balas berantai polimerase masa nyata (PCR), sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas. –AlHijrah Online


Mampukah orang Melayu melangkaui idea-idea populis?

Gambar hiasan

Orang Melayu di Malaysia berada pada satu kedudukan yang unik dan istimewa. Dengan nilai-nilai Islam yang digabungkan dengan ketinggian nilai dan tatasusila bangsa Melayu, mereka mampu pergi jauh. Bukan sahaja di dalam memartabatkan Malaysia sebagai sebuah negara Islam kontemporari yang maju dan disegani, malah bangsa Melayu juga mampu memberi sumbangan besar di dalam membina ketamadunan dunia moden akhir zaman yang penuh cabaran ini.

Setelah lebih 60 tahun merdeka, Malaysia telah melalui perkembangan yang pesat di dalam segenap aspek. Sebagai kumpulan etnik majoriti di negara ini, sumbangan bangsa Melayu sangat besar, sama ada dari sudut sosial, ekonomi, politik dan lain-lain.

Pembangunan dan arus kemodenan telah berjaya mengurangkan kadar kemiskinan rakyat di negara ini dengan ketara. Ini adalah satu petunjuk yang penting kerana kemiskinan dan kesempitan hidup boleh menyebabkan manusia hilang maruah diri dan boleh dimanipulasi oleh golongan yang mempunyai kuasa.

Di dalam Islam pula, kefakiran dibimbangi boleh membawa kepada kekufuran.

Penurunan kadar kemiskinan ini tentunya berkait rapat dengan taraf pendidikan itu sendiri. Bangsa Melayu di Malaysia bertuah kerana mempunyai sistem pendidikan yang baik yang telah membawa ramai anak Melayu keluar dari jerat kemiskinan.

Anak-anak Melayu kini ramai yang berjaya dan menjadi golongan profesional dan juga memimpin syarikat-syarikat tempatan dan antarabangsa. Kejayaan ini telah meletakkan bangsa Melayu pada kedudukan yang baik dan selesa dengan ramai orang-orang Melayu yang berada di dalam golongan pertengahan di negara ini.

Namun sejak akhir-akhir ini, kita melihat idea-idea populis semakin merebak di kalangan orang Melayu khasnya dan rakyat Malaysia secara umumnya. Idea-idea populis secara umumnya menyentuh isu-isu yang sangat dekat di hati rakyat. Dengan itu, idea-idea populis tersebut dengan mudah akan mendapat tempat di kalangan masyarakat.

Tidak dinafikan idea-idea populis seperti penurunan harga barang dan petrol, penghapusan tol dan lain-lain ada baiknya kerana ia mampu mengurangkan beban hidup rakyat terutama golongan berpendapatan rendah. Malah itulah yang diharapkan oleh rakyat terhadap kerajaan yang dipilih, iaitu meningkatkan taraf hidup mereka.

Apa yang membimbangkan adalah apabila idea-idea populis ini dikaitkan dengan sentimen kaum dan agama untuk menimbulkan persepsi bahawa bangsa Melayu sebagai kumpulan majoriti di negara ini dipinggirkan oleh pihak pemerintah.

Lebih malang jika ia membawa kepada kekeruhan hubungan di antara kaum yang telah lama terjalin secara harmoni. Isu ini jika tidak ditangani dengan baik, tentunya akan membawa kesan buruk kepada negara, sama ada dari sudut sosial, ekonomi dan politik.

Mungkin apa yang diperlukan ialah penyaluran maklumat yang tepat, jelas dan pantas oleh pihak berkuasa berkenaan dengan isu-isu yang dekat di hati rakyat. Dalam hal ini ketelusan dan kejujuran adalah sangat penting untuk melahirkan hasil yang terbaik.

Dengan kemajuan teknologi maklumat dan telekomunikasi, pelbagai medium boleh dimanfaatkan untuk menyalurkan maklumat kepada masyarakat. Perbezaan fahaman politik tidak sepatutnya menjadi penghalang di dalam memastikan maklumat sebenar sampai kepada rakyat atau pun kumpulan sasaran.

Pemimpin-pemimpin Melayu sama ada dari parti-parti politik,  pertubuhan-pertubuhan bukan kerajaan dan tokoh-tokoh agama dan masyarakat mestilah berganding bahu dan menjadi contoh kepada kumpulan dan pengikut masing-masing. Budaya positif yang didasarkan dengan ketinggian nilai-nilai Islam dan Melayu mestilah dijadikan amalan. Apabila pemimpin-pemimpin dapat menjadi contoh dengan saling hormat-menghormati di antara satu sama lain dan berbudi bahasa dengan kawan mahupun lawan, maka budaya yang sihat dapat diwujudkan.

Selagi dunia belum kiamat, tentunya perbezaan dan khilaf akan berlaku. Kepelbagaian pandangan hendaklah ditangani dengan  berlapang dada. Dalam hal ini, pemimpin-pemimpin Melayu mestilah berjiwa besar. Pesanan almarhum Rashid Ridha, seorang ulama’ Mesir bolehlah dijadikan panduan iaitu:

“Bekerjasama di dalam perkara-perkara yang disepakati dan berlapang dada di dalam perkara-perkara yang diperselisihkan”.

Apa yang penting adalah matlamat agung untuk meningkatkan tahap kehidupan rakyat agar mereka dapat mencapai tujuan hidup mereka dan menjadi warganegara yang baik mestilah diberi keutamaan.

Sehubungan dengan itu, mana-mana pemimpin yang tidak dapat mengetepikan kepentingan politik demi kepentingan rakyat dan negara mestilah ditolak. Pemimpin yang jujur, bersih, cekap dan amanah mestilah dimartabat dan dijadikan contoh kepada masyarakat.

Kepelbagaian di dalam masyarakat majmuk pula mestilah dilihat sebagai satu kekuatan yang perlu digembleng demi kepentingan negara. Masing-masing tidak kira bangsa mahu pun agama tentunya mempunyai kekuatan dan kelemahan yang perlu dilihat sebagai saling melengkapi. Sumbangan setiap kaum mestilah diiktiraf demi melahirkan masyarakat yang inklusif.

Budaya toleransi pula hendaklah sentiasa dihidupkan. Sebarang permasalahan dirungkai melalui perbincangan dan muafakat. Program-program untuk meningkatkan integrasi antara kaum boleh dilaksanakan mengikut keperluan setempat.

Islam sebagai agama yang memberi rahmah kepada seluruh umat manusia mestilah ditonjolkan oleh orang Melayu melalui keperibadian dan akhlak yang mulia. Amalan buruk seperti melabel apatah lagi menghina, mencaci dan mengeluarkan kata kesat kepada golongan yang tidak sehaluan mestilah ditolak. Bukan sahaja ia membawa kepada dosa, malah ia juga adalah bukan dari budaya Melayu itu sendiri.

Kerajaan pula mestilah mengambil pendekatan mendidik secara berterusan supaya rakyat dapat hidup dengan harmoni dan sejahtera. Keadilan yang didambakan oleh semua rakyat mestilah diusahakan agar dapat dicapai. Bukan sahaja kerajaan mesti berlaku adil, tetapi kerajaan juga mestilah dilihat rakyat sebagai berlaku adil.  Hal ini adalah sangat penting demi menjaga keharmonian masyarakat majmuk di negara ini.

Rakyat pula mestilah tidak mudah terpedaya dengan omongan dan retorik pemimpin mahupun maklumat yang membanjiri media sosial. Di dalam era ledakan maklumat dewasa ini, ambillah sikap berhati-hati terhadap setiap maklumat yang diterima.

Keupayaan untuk menapis maklumat dan memeriksa ketepatan fakta adalah satu kemahiran yang sangat penting supaya kita tidak terperangkap dengan maklumat yang tidak tepat atau palsu. Lebih teruk lagi jika ia membawa kepada terbinanya persepsi yang salah atau tidak tepat.

Di dalam menangani idea-idea populis, rakyat juga mestilah bersifat rasional dan praktikal. Ini bermaksud rakyat hendaklah sentiasa berpijak di bumi nyata dan bersedia mendengar pandangan dari pelbagai sudut secara objektif dan kritikal tanpa dipengaruhi sentimen sempit perkauman dan agama.

Kesimpulannya, telah banyak kejayaan yang ditempa oleh bangsa Melayu khususnya dan negara Malaysia secara umumnya. Kejayaan-kejayaan tersebut telah dicapai melalui usaha gigih, permuafakatan yang berterusan dan dasar-dasar yang telah dilaksanakan.

Namun untuk menghadapi dunia yang penuh dengan ketidaktentuan dan menangani cabaran-cabaran semasa, orang-orang Melayu mestilah memahami realiti kehidupan moden yang menuntut mereka untuk lebih berdaya saing dan melengkapkan diri dengan ilmu dan kemahiran.

Untuk melangkah ke hadapan sebagai satu bangsa yang berjaya, bangsa Melayu mestilah tidak terperangkap dengan idea-idea populis semata-mata. Untungnya, melalui nilai-nilai mulia dari ketinggian ketamadunan Islam dan budaya Melayu, orang Melayu sememangnya mampu pergi jauh!

– Mohammad Abdul Hamid

Penulis ialah seorang jurutera bertauliah, YDP Ikram Bandar Tun Razak dan sedang mengikuti program Sarjana Polisi Awam di Universiti Malaya.


PRU-15: MANGSA BANJIR DI PPS AKAN MENGUNDI ESOK

PASIR MAS: Banjir yang masih belum pulih di Kampung Kubang Kual menyebabkan lebih 100 mangsa yang ditempatkan di pusat pemindahan sementara (PPS) Sekolah Kebangsaan (SK) Kubang Kual, Rantau Panjang di sini terpaksa terus menetap di pusat itu sehingga hari pengundian esok.

Bagi Fazilah Othman, keadaan di dalam rumahnya masih digenangi air dan berselut menyebabkan beliau sekeluarga mengambil keputusan untuk terus berada di PPS tersebut.

Bagaimanapun,  Fazilah, 45, berkata beliau sekeluarga akan tetap melaksanakan tanggungjawab untuk mengundi sempena Pilihan Raya Umum ke-15 (PRU-15).

“Kami di sini bernasib baik kerana sekolah yang dijadikan PPS ini turut dijadikan sebagai pusat mengundi dan memudahkan kami. Memang terasa agak pelik tetapi apakan daya, kami semua masih belum boleh pulang ke rumah,” katanya ketika ditemui Bernama di sini hari ini.

Tiga anaknya yang merupakan pengundi kali pertama tiba dari Kuala Lumpur awal pagi tadi dan turut ditempatkan di PPS itu, katanya.

SK Kubang Kual itu mempunyai “fungsi bertindan” iaitu sebagai PPS dan juga pusat mengundi bagi kerusi Parlimen Rantau Panjang.

Seorang lagi mangsa, Selamah Isa, 93, berkata beliau bersyukur kerana dipindahkan ke PPS itu oleh pihak berkuasa sejak Sabtu lepas kerana rumah yang didiaminya berada di kawasan rendah.

“Untuk proses mengundi esok, saya akan dibantu oleh anak-anak atau mana-mana pihak kerana sudah tidak mampu berjalan.

“Macam inilah bila sudah berusia. Hendak bergerak ke mana-manapun perlu mendapatkan bantuan daripada orang lain,” katanya yang tidak pernah gagal menunaikan tanggungjawab sebagai pengundi sejak 1960-an.

Tinjauan di sekolah itu mendapati kira-kira 40 anggota pelbagai agensi seperti Jabatan Bomba dan Penyelamat Malaysia, Angkatan Pertahanan Awam Malaysia, Jabatan Kebajikan Masyarakat dan Jabatan Sukarelawan Malaysia membersihkan kawasan itu sebagai persiapan menjadi pusat pengundian esok. –AlHijrah Online


JEPUN ARAH HANTAR KAPAL PEMUSNAH, PESAWAT PERONDA DI TIMUR TENGAH

TOKYO: Menteri Pertahanan Jepun, Taro Kono pada Jumaat mengarahkan Pasukan Pertahanan Diri Maritim menghantar kapal pemusnah dan dua pesawat peronda P-3C ke Timur Tengah dalam misi memastikan keselamatan kapal Jepun, lapor Jiji Press.

Kerajaan melihat terdapatnya keperluan untuk misi itu walaupun ketegangan di Timur Tengah telah memuncak sejak kematian seorang komander tertinggi Iran minggu lalu yang dibunuh Amerika Syarikat (AS) dan serangan peluru berpandu Tehran terhadap pangkalan Iraq yang digunakan tentera AS pada minggu ini, memetik pegawai.

Penghantaran anggota MSDF termasuk pesawat peronda dan kapal pemusnah berdasarkan Artikel 4 Undang-undang Kementerian Pertahanan. Mereka akan menjalankan aktiviti pengawasan dalam usaha untuk memastikan keselamatan kapal Jepun yang melalui perairan di rantau berkenaan.

Anggota MSDF untuk operasi P-3C akan berlepas dari Jepun pada Sabtu. Mereka juga akan terlibat dengan misi antilanun yang sedang berlangsung di Teluk Aden di Somalia.

Kapal pemusnah Takanami pula berlepas pada awal Februari dan akan memulakan operasi penghujung bulan.

Misi Timur Tengah meliputi kawasan di Teluk Oman, utara Laut Arab dan Teluk Aden. Selat Hormuz, termasuk perairan Iran dikecualikan. Misi ini dijangka berlangusng selama setahun dan boleh dilanjutkan jika keadaan memerlukan.

Memandangkan kabinet Perdana Menteri Shinzo Abe telah meluluskan misi Timur Tengah pada 27 Disember tahun lepas, MSDF telah berusaha menyediakan keperluan termasuk peralatan selain melatih anggota.

Semasa lawatan lima harinya ke Arab Saudi, Emiriah Arab Bersatu dan Oman bermula Sabtu, Abe merancang menjelaskan mengenai matlamat MSDF kepada pemimpin negara-negara Timur Tengah. — BERNAMA


KORONAVIRUS: 57 LAGI KEMATIAN DILAPORKAN DI HUBEI

KUALA LUMPUR: Lebih 2,000 lagi kes disahkan novel koronavirus dilaporkan pada Ahad di China.

Kedutaan China di Malaysia hari ini berkata 2,829 kes baharu telah disahkan, menjadikan jumlah keseluruhan sebanyak 17,205, memetik Suruhanjaya Kesihatan Negara China.

Sementara itu, 57 kematian dilaporkan (56 di wilayah Hubei dan satu di Perbandaran Chongqing), menjadikan angka korban setakat ini sebanyak 361 pada tengah malam Ahad.

Setakat ini, 475 pesakit telah sembuh dan dibenarkan keluar hospital.

“Pada masa ini, 189,583 mereka yang berhubung rapat dengan pesakit telah dikesan, 10,055 orang dibebaskan daripada pemantauan perubatan manakala 152,700 lagi masih dalam pemerhatian,” menurut kedutaan itu dalam Facebooknya. — BERNAMA


RAKYAT MALAYSIA TIDAK SANGKA PERMOHONAN HAJI DILULUSKAN

KUALA LUMPUR: Seorang rakyat Malaysia di Arab Saudi, Fawziya Mohamed, 38, tidak menyangka permohonannya untuk menunaikan ibadah haji pada tahun ini diluluskan ketika negara itu mengehadkan bilangan jemaah ekoran penularan COVID-19.

Ketika dihubungi Kementerian Haji dan Umrah Arab Saudi, Fawziya seakan tidak percaya dengan rezeki yang diterimanya apabila dimaklumkan beliau terpilih menjadi duyufurrahman tahun ini.

Fawziya menyifatkan rezeki yang diterimanya itu hadiah paling berharga sempena ulangtahun kelahirannya pada 28 Julai.

“Ini kali pertama saya akan menunaikan ibadah haji. Alhamdulillah.

“Saya bersyukur kerana tidak fikir akan terpilih menerima peluang sekali seumur hidup ini,” katanya kepada Kementerian Media Arab Saudi.

Fawziya antara lapan rakyat Malaysia yang terpilih, di mana mereka terdiri daripada pelajar dan pekerja di Jeddah, Madinah dan Riyadh.

Menurut laporan media, Arab Saudi menghadkan bilangan jemaah kepada 1,000 orang tahun ini di mana 70 peratus adalah warga asing yang menetap di negara itu dan baki 30 peratus untuk rakyat tempatan.

Berbeza seperti sebelum ini, jemaah perlu mematuhi Prosedur Operasi Standard (SOP) yang lebih ketat sebagaimana ditetapkan Kementerian Kesihatan Arab Saudi. – AlHijrah Online


WANG BANTUAN AWAL PERSEKOLAHAN HILANG: WUJUD PELANGGARAN SOP KEWANGAN

IPOH: Terdapat pelanggaran prosedur operasi standard (SOP) kewangan sewaktu pengeluaran wang bantuan awal persekolahan berjumlah lebih RM100,000 yang dilarikan individu dalam satu kejadian di Beranang, Selangor semalam.

Menteri Pendidikan Fadhlina Sidek berkata itu antara maklumat awal yang diterima pihaknya dan kes itu kini dalam siasatan polis serta Jabatan Pendidikan Negeri (JPN) Selangor bagi mengenal pasti punca kejadian.

Menurut tatacara pengeluaran wang tunai yang dikeluarkan Kementerian Pendidikan, pengeluaran wang tunai hingga RM10,000 oleh pengetua atau guru besar hendaklah diiringi dua guru atau mendapatkan perkhidmatan pengiring daripada polis jika mengeluarkan wang tunai melebihi RM10,000.

“Kita ambil serius kerana kehilangan ini melibatkan jumlah yang cukup besar dan SOP kewangan telah dilanggar, kita ada SOP yang ketat bahawa (pengeluaran wang) lebih RM10,000 mesti ada pengiring, ini kan pula satu jumlah yang amat besar.

“Kita sedang menunggu laporan polis dan JPN Selangor, kemudian kita umumkan tindakan yang akan diambil,” katanya selepas melawat Sekolah Kebangsaan Chepor di sini hari ini.

Dalam kejadian 10 pagi semalam, seorang guru besar berputih mata selepas wang bantuan awal persekolahan berjumlah RM109,000 yang diperuntukkan untuk sebuah sekolah di Beranang hilang selepas dilarikan individu yang memecah tingkap kenderaannya di Semenyih.

Menurut Ketua Polis Daerah Kajang ACP Mohd Zaid Hassan, berdasarkan keterangan guru besar terbabit, mangsa yang berpengalaman 10 tahun mengendalikan transaksi pengeluaran wang tidak membuat sebarang permohonan polis pengiring kerana sudah biasa melakukan sebegitu.

Fadhlina berkata pihaknya tidak akan berkompromi dalam hal berkenaan.

Beliau berkata kementerian akan mengembalikan semula wang itu kepada sekolah berkenaan memandangkan ia hak yang perlu dipulangkan kepada murid sekolah melalui proses yang sepatutnya.

“Tindakan kepada guru besar pula kita serahkan kepada JPN dan pihak polis. Ini untuk memberi jaminan bahawa kes ini sedang disiasat dengan teliti,” katanya.

Terdahulu, beliau meluangkan masa melawat Sekolah Kebangsaan Seri Tanjung, Tanjung Rambutan sebelum ke Sekolah Kebangsaan Chepor dan mengumumkan peruntukan untuk sekolah masing-masing sebanyak RM400,000 serta RM150,000 bagi tujuan penambahbaikan termasuk penyelenggaran sekolah.–AlHijrah Online


KKM MULA INISIATIF PEMBERIAN TUALA WANITA PERCUMA, TANGANI KEMISKINAN HAID

PUTRAJAYA: Kementerian Kesihatan (KKM) bakal memulakan inisiatif pemberian tuala wanita percuma bagi menangani isu kemiskinan haid di negara ini.

Menteri Kesihatan Dr Zaliha Mustafa berkata sebagai permulaan, inisiatif itu akan mula dilaksanakan di Pejabat Menteri di Bangunan KKM dalam masa terdekat.

“Kita buat di pejabat menteri (dulu) selepas itu (bakal dilaksana) di seluruh kementerian (KKM)… dan seterusnya kita akan bekerjasama mungkin antara agensi dan kementerian lain yang mungkin akan melihat khusus pada kemiskinan haid ini,” katanya kepada pemberita selepas Majlis Perhimpunan Bulanan KKM di sini hari ini.

Ditanya sama ada beliau akan mengemukakan cadangan bagi meneruskan pemberian tuala wanita percuma seperti yang telah dilaksanakan dalam Belanjawan 2022, beliau berkata perkara itu akan diteliti untuk dimasukkan dalam Belanjawan 2023.

Sebelum ini, kerajaan telah memberikan bantuan bulanan kit asas kebersihan diri secara percuma kepada 130,000 remaja wanita B40 seperti dibentangkan dalam Belanjawan 2022, sebagai tanda keprihatinan kerajaan terhadap isu kemiskinan haid di Malaysia yang berada pada tahap membimbangkan.

Kerajaan Selangor menerusi pembentangan Belanjawan 2023, telah memperuntukkan RM200,000 bagi memberdaya kaum wanita, termasuk kempen kesedaran serta penyediaan tuala wanita secara percuma, menjadikan Selangor negeri pertama memberikan tuala wanita percuma.

Sementara itu, penggunaan teknologi kamera badan dalam pelaksanaan tugas Penguatkuasa Kementerian Kesihatan yang ditampil dalam sesi simbolik pemakaian hari ini, bagi memastikan ketelusan dalam pelaksanaan tugas serta menjaga kebajikan pegawai semasa menjalankan tugas.

“Pemakaian kamera badan kepada pegawai penguatkuasa juga dapat memelihara integriti dan meningkatkan imej Kementerian Kesihatan,” katanya dalam ucapan sempena Perhimpunan Bulanan Kementerian itu.

Dr Zaliha berkata ia akan digunakan semasa operasi penguatkuasaan, bagi mengatasi isu ancaman dan halangan yang dilaporkan berlaku ke atas pegawai penguatkuasa oleh penjual atau pemilik premis dan orang awam, yang antaranya membabitkan ugutan bunuh, cubaan memukul dengan batang besi, ancaman lisan dengan kata-kata kesat serta cubaan memberi rasuah.

Justeru, beliau berkata pemakaian kamera badan itu diharap membantu dari segi pembuktian atau bukti balas yang sewajarnya, untuk anggota penguatkuasa yang berisiko ditohmah dan difitnah dengan pelbagai tuduhan ketika menjalankan operasi penguatkuasaan.

Dr Zaliha berkata simbolik pemakaian kamera badan hari ini melibatkan Program Perkhidmatan Farmasi dan Program Kesihatan Awam.–AlHijrah Online


ARAB SAUDI SUMBANG 500 PEK MAKANAN KEPADA PETUGAS BARISAN HADAPAN

KUALA LUMPUR: Program Iftar Khadimul Haramain Al Syarefain diteruskan dengan Kedutaan Arab Saudi di sini menyumbang 500 pek makanan kepada petugas barisan hadapan agensi di bawah Menteri di Jabatan Perdana Menteri (Hal Ehwal Agama). — AlHijrah Online


BAPA MAUT, DUA ANAK CEDERA SELEPAS KERETA DINAIKI JATUH KE DALAM GAUNG

LABUAN: Seorang bapa berusia 48 tahun maut dan dua anak perempuannya cedera selepas kereta Perodua Kancil yang dinaiki mereka terjatuh ke dalam sebuah gaung di Kampung Layangan di sini malam tadi.

Mangsa yang meninggal dunia di tempat kejadian dikenali sebagai Abd Rashid Bahari sementara anaknya Nur Aqeesha, 8, dan  Nor Izah Batrisyah,10, cedera dalam nahas pada pukul 8 malam itu.

Ketua Balai Bomba Layangan Huzyman Malikin berkata beliau menerima panggilan kecemasan pada pukul 8.26 malam dan bergegas ke lokasi kejadian.

Beliau berkata pihaknya mengalami kesukaran untuk mengeluarkan mangsa daripada kenderaan kerana kerosakan teruk pada bahagian depannya.

“Kami menyerahkan mayat mangsa kepada pihak polis untuk tindakan lanjut,” katanya.

Beliau berkata operasi menyelamat selesai pada pukul 9.25 malam. — AlHijrah Online


HARAMKAN VAPE SEBELUM TERLAMBAT: MAPIM

SHAH ALAM: Majlis Perundingan Pertubuhan Islam Malaysia (Mapim) menggesa kerajaan mewujudkan undang-undang mengharamkan rokok elektronik di negara ini.

Presidennya, Mohd Azmi Abdul Hamid berkata, tidak adil jika kerajaan ingin menjaga kepentingan peniaga vape semata-mata dan terus berkompromi mengenai perkara itu.

Menurutnya, penggunaan rokok elektronik akan menjadi wabak seperti gejala merokok jika perkara itu tidak tangani.

“Kini terdapat lebih 30 negara di Asia termasuk China, India dan Singapura sudah melaksanakan larangan penggunaan vape dan kita berharap Malaysia mengambil langkah sama secepat mungkin.

“Mereka yang masih menimbangkan keuntungan ekonomi daripada industri vape adalah salah dan kerajaan sepatutnya tidak boleh berkompromi lagi dalam isu ini,” katanya dalam satu kenyataan hari ini.

Katanya, masyarakat tidak seharusnya dikelirukan dengan hujah mendakwa industri vape tidak berbahaya dan berhenti daripada merokok kemudian bertukar kepada vape bukan alternatif yang baik.

“Kematian akibat vape di Amerika Syarikat sudah didedahkan dan pakar perubatan di negara ini mengesyorkan jika vape tidak dibanteras sekarang ia pasti membawa musibah lebih besar terutama dalam kalangan anak muda.

“Di Filipina, kes remaja yang menghisap vape dan merokok selama 6 bulan didapati paru-parunya rosak teruk manakala di China semua platform menjual atas talian produk e-rokok ditutup,” katanya.

Mohd Azmi berkata, kerajaan perlu melihat akibat vape dengan serius dan segera wujudkan undang-undang mengharamkannya tanpa perlu menggadaikan kesihatan rakyat demi menjaga kepentingan ekonomi pihak tertentu. — SINAR HARIAN


WHO AKUI SILAP NILAI KORONAVIRUS

GENEVA: Pertubuhan Kesihatan Sedunia (WHO) mengakui kesilapannya dalam kenyataan berhubung laporan mengenai penilaian tentang risiko koronavirus yang sedang melanda China dan beberapa negara lain di seluruh dunia.

Menurut laporan NDTV, agensi itu dalam satu laporan diterbitkan Ahad lalu memaklumkan risiko jangkitan di China, peringkat serantau dan global adalah tinggi.

Sehubungan itu, WHO mengakui terdapat kesilapan apabila meletakkan risiko global pada tahap sederhana seperti diterbitkan pada Khamis hingga Jumaat lalu.

Menurut jurucakap WHO, Fadela Chaib, hal itu berlaku kerana terdapat kesilapan dalam kata-kata.

Khamis lalu, WHO berhenti mengisytiharkan koronavirus sebagai darurat kesihatan awam antarabangsa kerana bimbang ia mencetuskan kebimbangan antarabangsa. — SINAR HARIAN


“LONDON BRIDGE IS DOWN”, RATU ELIZABETH II MANGKAT PADA USIA 96 TAHUN

KUALA LUMPUR: Ratu Elizabeth II telah mangkat pada usia 96 tahun, di Istana Balmoral, Scotland, hari ini.

Menurut kenyataan Istana Buckingham, Raja dan Permaisuri akan kekal di Balmoral hari ini kemudian berangkat ke London esok.

Ratu Elizabeth telah menaiki takhta pada tahun 1952 dan telah memerintah selama 70 tahun.–AlHijrah Online


AGONG TITAH AGENSI TERLIBAT, RAKYAT BERSEDIA HADAPI RISIKO BANJIR

KUALA LUMPUR: Yang di-Pertuan Agong Al-Sultan Abdullah Ri’ayatuddin Al-Mustafa Billah Shah menitahkan semua agensi berkaitan membuat persediaan menyeluruh yang rapi demi kemaslahatan ummah, bagi menghadapi risiko banjir susulan Monsun Timur Laut.

Titah Al-Sultan Abdullah, persediaan itu bukan hanya dalam aspek mengurangkan kesan banjir tetapi merangka satu kaedah bagi memastikan bantuan kepada mangsa dapat diberikan secara terancang, segera dan efektif.

Seri Paduka bertitah ini selaras dengan ajaran Islam yang dibawa Rasulullah SAW yang menuntut umatnya untuk sentiasa melakukan persediaan dalam menghadapi sebarang kemungkinan pada masa hadapan.

“Setiap tahun pada bulan November, negara akan berhadapan dengan risiko banjir, malah baru-baru ini Jabatan Meteorologi Malaysia (MetMalaysia) meramalkan Malaysia akan berhadapan dengan hujan lebat serta risiko banjir besar.

“Beta ingin mengingatkan seluruh rakyat beta untuk memperkemaskan diri dan melakukan persediaan bagi menghadapi fenomena perubahan cuaca yang bakal berlaku kelak,” titah Seri Paduka pada majlis sambutan Maulidur Rasul Peringkat Kebangsaan 1444 Hijrah/ 2023 Masihi di Pusat Dagangan Dunia Kuala Lumpur (WTCKL) di sini hari ini. – AlHijrah Online